პროექტი
საქართველოს ეროვნული ბანკის პრეზიდენტის
ბრძანება №

საკრედიტო საინფორმაციო ბიუროს საქართველოს ეროვნულ ბანკში რეგისტრაციის, რეგისტრაციის გაუქმებისა და რეგულირების წესის დამტკიცების თაობაზე


„საქართველოს ეროვნული ბანკის შესახებ“ საქართველოს ორგანული კანონის მე-15 მუხლის პირველი პუნქტის „ზ“ ქვეპუნქტის, ამავე ორგანული კანონის 52​1 მუხლის პირველი და მე-2 პუნქტებისა და „ნორმატიული აქტების შესახებ“ საქართველოს ორგანული კანონის 25-ე მუხლის პირველი პუნქტის „ბ“ ქვეპუნქტის საფუძველზე, ვბრძანებ:

მუხლი 1

დამტკიცდეს საკრედიტო საინფორმაციო ბიუროს საქართველოს ეროვნულ ბანკში რეგისტრაციის, რეგისტრაციის გაუქმებისა და რეგულირების წესი თანდართულ დანართებთან ერთად. 

მუხლი 2

ძალადაკარგულად გამოცხადდეს „საკრედიტო საინფორმაციო ბიუროს საქართველოს ეროვნულ ბანკში რეგისტრაციის, რეგისტრაციის გაუქმებისა და რეგულირების წესის დამტკიცების თაობაზე“ საქართველოს ეროვნული ბანკის პრეზიდენტის 2018 წლის 27 აგვისტოს №193/04 ბრძანება.

მუხლი 3
ეს ბრძანება ამოქმედდეს გამოქვეყნებისთანავე.




საქართველოს ეროვნული ბანკის			
პრეზიდენტი									ნათელა თურნავა










საკრედიტო საინფორმაციო ბიუროს საქართველოს ეროვნულ ბანკში რეგისტრაციის, რეგისტრაციის გაუქმებისა და რეგულირების წესი


მუხლი 1. ზოგადი დებულებები
1.  საკრედიტო საინფორმაციო ბიუროს საქართველოს ეროვნულ ბანკში რეგისტრაციის, რეგისტრაციის გაუქმებისა და რეგულირების წესის (შემდგომში - წესი) მიზანია ფინანსური სტაბილურობის და საქართველოს ეროვნული ბანკის (შემდგომში – ეროვნული ბანკი)  მანდატის ფარგლებში მომხმარებელთა უფლებების დაცვის უზრუნველყოფა. 
2.  ეს წესი განსაზღვრავს საკრედიტო საინფორმაციო ბიუროს ეროვნულ ბანკში რეგისტრაციის, რეგისტრაციის გაუქმებისა და რეგულირების პრინციპებს, ასევე ინფორმაციის დაცულობის/უსაფრთხოების პირობებს, რაც უზრუნველყოფს საკრედიტო საინფორმაციო ბიუროს საქმიანობის უწყვეტობას.


მუხლი 2. ტერმინთა განმარტება
1. ამ წესში გამოყენებულ ტერმინებს აქვს შემდეგი მნიშვნელობა: 
ა)  საკრედიტო საინფორმაციო ბიურო – მეწარმე სუბიექტი, რომელიც აგროვებს, ინახავს, ამუშავებს და გასცემს პირის შესახებ საკრედიტო ინფორმაციას (შემდგომში – ბიურო) და მეწარმე სუბიექტი, რომელიც აგროვებს, ამუშავებს და გასცემს პირის შესახებ საკრედიტო ინფორმაციას (შემდგომში – პლატფორმა);
ბ) ადმინისტრატორი – ბიუროს/პლატფორმის სამეთვალყურეო საბჭოს, დირექტორატის  წევრი, აგრეთვე პირი, რომელიც უფლებამოსილია დამოუკიდებლად ან ერთ ან/და ერთზე მეტ პირთან ერთად ბიუროს/პლატფორმის სახელით აიღოს ვალდებულებები;
გ) მნიშვნელოვანი წილი – პირის ან ერთობლივად მოქმედ პარტნიორთა (აქციონერთა) ჯგუფის პირდაპირ ან არაპირდაპირ მფლობელობაში არსებული ბიუროს/პლატფორმის განაღდებული კაპიტალის ან განცხადებული კაპიტალის ან/და ხმის უფლების მქონე აქციების 10 პროცენტზე მეტი წილი ან/და პირის ან ერთობლივად მოქმედ პარტნიორთა (აქციონერთა) ჯგუფის მიერ ბიუროზე/პლატფორმაზე მნიშვნელოვანი გავლენის მოხდენის შესაძლებლობა, მიუხედავად კაპიტალში ან/და ხმის უფლების მქონე აქციებში წილის ოდენობისა;
დ) მნიშვნელოვანი გავლენა – განიმარტება ფინანსური ანგარიშგების საერთაშორისო სტანდარტების შესაბამისად; 
ე)  საკრედიტო ინფორმაცია – ფიზიკური ან/და იურიდიული პირის (მათ შორის, ისეთი ორგანიზაციული წარმონაქმნი, რომელიც არ არის იურიდიული პირი) ინფორმაცია სესხის/კრედიტის და გარესაბალანსო ვალდებულებების (საბანკო გარანტია, აკრედიტივი და სხვა) შესახებ; 
ვ) არასაკრედიტო ინფორმაცია – ფიზიკური ან/და იურიდიული პირის (მათ შორის, ისეთი ორგანიზაციული წარმონაქმნი, რომელიც არ არის იურიდიული პირი) ვალდებულებით-სამართლებრივი ურთიერთობიდან გამომდინარე ნებისმიერი ინფორმაცია და სხვა რელევანტური მონაცემი; 
ზ) განაღდებული კაპიტალი – განცხადებული კაპიტალის ფაქტობრივად შევსებული ნაწილი; 
თ) განცხადებული კაპიტალი − საწარმოს პარტნიორთა/აქციონერთა მიერ დათქმული და წესდებით გათვალისწინებული კაპიტალი;
ი) საოპერაციო აქტივები – ბიუროს ნებადართული საქმიანობის შეუფერხებლად წარმართვისთვის საჭირო ნებისმიერი ტიპის აქტივი; 
კ)  რისკის აპეტიტი – რისკების საერთო დონე რისკის სახეების მიხედვით მაქსიმუმ იმ მოცულობის ფარგლებში, რომლის აღების საშუალებაც აქვს ბიუროს/პლატფორმას მისი ზომის, სტრატეგიული შესაძლებლობის, რისკების მართვისა და კონტროლის მექანიზმების და სხვა საზედამხედველო შეზღუდვების გათვალისწინებით; 
ლ) საოპერაციო რისკი – ზარალის მიღების რისკი, რომელიც წარმოიშობა არაადეკვატური/წარუმატებელი შიდა პროცესებით, პერსონალის ქმედებებით, საინფორმაციო სისტემებითა და გარეშე ფაქტორებით. საოპერაციო რისკი მოიცავს სამართლებრივი რისკებით გამოწვეულ ფინანსურ დანაკარგებსაც, თუმცა არ მოიცავს სტრატეგიულ და რეპუტაციულ რისკებს;
მ) საოპერაციო რისკის მოვლენა - საოპერაციო რისკის ზემოქმედების შედეგად წარმოშობილი მოვლენა, რომელიც ბიუროსთვის/პლატფორმისთვის ან მესამე პირისთვის წარმოადგენს პოტენციური ან ფაქტობრივი ფინანსური დანაკარგის წყაროს;
ნ) მსხვილი საოპერაციო რისკის მოვლენა – მთლიანი დანაკარგი, რომლის დაფიქსირებული, ან მოსალოდნელი ჯამური თანხა უდრის ან აღემატება 50 000 (ორმოცდაათი ათასი) ლარს  ან რომელსაც არ გააჩნია თანხობრივი ან მსხვილი თანხობრივი დანაკარგი, თუმცა მატერიალურია თავისი შინაარსიდან გამომდინარე ან/და ბიუროს  დირექტორატის/პლატფორმის დირექტორის მიერ ბიუროს/პლატფორმის პოლიტიკით განსაზღვრულია მსხვილ საოპერაციო რისკის მოვლენად; 
ო)  მონაცემთა სუბიექტი (პირი/მომხმარებელი) – ნებისმიერი ფიზიკური/იურიდიული პირი (მათ შორის, ისეთი ორგანიზაციული წარმონაქმნი რომელიც არ არის იურიდიული პირი), რომლის შესახებ ბიუროში/პლატფორმაზე გროვდება, მუშავდება ან ინახება საკრედიტო/არასაკრედიტო ინფორმაცია და სხვა რელევანტური მონაცემი (მათ შორის, მსესხებელი, თანამსესხებელი, თავდები და უზრუნველყოფის საშუალების მიმწოდებელი);
პ) გადახდისუნარიანობის ანალიზი – მსესხებლის/თანამსესხებლის, ასევე თავდების და უზრუნველყოფის საშუალების მიმწოდებლის შემოსავლების, ხარჯებისა და ვალდებულებების ანალიზი;
ჟ) მონაცემთა დამუშავება – განიმარტება „პერსონალურ მონაცემთა დაცვის შესახებ“ საქართველოს კანონის შესაბამისად; 
რ) სამეთვალყურეო საბჭოს დამოუკიდებელი წევრი – წევრი, რომლის არჩევისას, ბიუროს მიერ მხედველობაში მიღებულ უნდა იქნეს ამ ქვეპუნქტით გათვალისწინებული თითოეული შემთხვევა. ამასთან, რომელიმე შემთხვევის არსებობა არ გულისხმობს პირის დამოუკიდებლობის ავტომატურ გამორიცხვას. ასეთი გარემოებები ბიუროს მიერ მხედველობაში უნდა იქნეს მიღებული და წევრის დამოუკიდებლად მიჩნევის შემთხვევაში, შესაბამისად დასაბუთებული. კერძოდ, გასათვალისწინებელია გარემოებები, როდესაც დასანიშნ პირს:
რ.ა) უკანასკნელი ორი წლის განმავლობაში აქვს ნათესაური კავშირი ბიუროს ერთ ან რამდენიმე ადმინისტრატორთან, ასევე პირ(ებ)თან, რომელიც ბიუროში პირდაპირ ან არაპირდაპირ ფლობს მნიშვნელოვან წილს. ამ ქვეპუნქტის მიზნებისთვის, ნათესაურ კავშირში მყოფ პირებად ჩაითვლებიან პირები, რომლებიც საქართველოს სამოქალაქო კოდექსის თანახმად, კანონისმიერ მემკვიდრეთა წრიდან I და II რიგში ირიცხებიან;
რ.ბ) უკანასკნელი ორი წლის განმავლობაში აწარმოებს/აწარმოებდა ბიზნესს ან/და აქვს/ჰქონია სხვა სახის მატერიალური საქმიანი ურთიერთობა ბიუროს ერთ ან რამდენიმე ადმინისტრატორთან ან/და პირ(ებ)თან, რომელიც ბიუროში პირდაპირ ან არაპირდაპირ ფლობს მნიშვნელოვან წილს;
რ.გ) აქვს სხვა ისეთი სახის ურთიერთობა, პოზიცია ან/და კავშირი, რომელიც შესაძლოა, გავლენას ახდენდეს პირის დამოუკიდებლობაზე;
ს) კიბერუსაფრთხოების ინციდენტი – მოვლენა, რომელმაც დაარღვია ან შესაძლოა დაარღვიოს ინფორმაციული სისტემის ან/და მის მიერ დამუშავებული, შენახული და გადაცემული ინფორმაციის კონფიდენციალურობა, მთლიანობა ან/და ხელმისაწვდომობა. კიბერუსაფრთხოების ინციდენტად ასევე მოიაზრება უსაფრთხოების პოლიტიკების, პროცედურების და დასაშვები გამოყენების წესების დარღვევა და კიბერშეტევები.
2. ამ წესში გამოყენებულ სხვა ტერმინებს აქვს საქართველოს კანონმდებლობით განსაზღვრული მნიშვნელობა.

მუხლი 3. ეროვნული ბანკის უფლებამოსილება
1. ეროვნული ბანკი ბიუროს/პლატფორმის რეგულირების და ზედამხედველობის კუთხით:
ა) ზედამხედველობას უწევს ამ წესით განსაზღვრულ მოთხოვნათა დაცვას;
ბ) ახორციელებს ბიუროის/პლატფორმის რეგისტრაციას და რეგისტრაციის გაუქმებას ამ წესის მიხედვით;
გ) უფლებამოსილია, ბიუროს/პლატფორმას, ამ წესის მიზნებიდან გამომდინარე, დაუწესოს ნებისმიერი მოთხოვნა ან/და გასცეს წერილობითი მითითებები;
დ) უფლებამოსილია, ბიუროს/პლატფორმას მოსთხოვოს, ხოლო ბიურო/პლატფორმა ვალდებულია, უზრუნველყოს სავალდებულო გეგმური და არაგეგმური ინფორმაციული უსაფრთხოების და ფინანსური აუდიტის ჩატარება. ფინანსური აუდიტი უნდა ჩატარდეს იმ აუდიტორული ფირმის მიერ, რომელსაც გააჩნია ბიუროს/პლატფორმის მოცულობისა და რისკის პროფილის შესაფერისი პროფესიული გამოცდილება. არაგეგმური ფინანსური აუდიტის ჩატარების შემთხვევაში, ბიურო/პლატფორმა ვალდებულია, აუდიტორის ვინაობა წინასწარ აცნობოს ეროვნულ ბანკს;
ე) უფლებამოსილია, ბიუროს/პლატფორმას მოსთხოვოს მომხმარებელთა უფლებების დასაცავად შესაბამისი პროცედურების შემუშავება, ტექნიკური უზრუნველყოფის დანერგვა, ადამიანური რესურსის გამოყოფა და შესაბამისი პასუხისმგებელი პირის/პირების არსებობა ან/და სტრუქტურული ერთეულის ჩამოყალიბება;
ვ) უფლებამოსილია, განახორციელოს ბიუროს/პლატფორმის როგორც ადგილზე, ისე დისტანციური, გეგმური და არაგეგმური შემოწმება (მათ შორის, ბიუროსთან/პლატფორმასთან დაკავშირებული პროცესების შემოწმება);
ზ) უფლებამოსილია, საჭიროების შემთხვევაში მოითხოვოს და მიიღოს ნებისმიერი დოკუმენტაცია/ინფორმაცია (მათ შორის, ამ წესის მე-6 მუხლში მითითებული დოკუმენტებისგან დამოუკიდებლად/დამატებით);
თ) თუ ბიუროს/პლატფორმის ადმინისტრატორი არ შეესაბამება საქართველოს კანონმდებლობით, მათ შორის, ამ წესით დადგენილ მოთხოვნებს ან/და ადგილი აქვს საქართველოს კანონმდებლობის, მათ შორის, ამ წესის, მნიშვნელოვან ან სისტემატურ დარღვევას, უფლებამოსილია, ბიუროს/პლატფორმას მოსთხოვოს ადმინისტრატორის თანამდებობიდან გადაყენება;
ი)  განსაკუთრებულ შემთხვევებში, უფლებამოსილია, განახორციელოს მონაცემთა სუბიექტის (ამ ქვეპუნქტის მიზნებისთვის, ფიზიკური პირი) უფლებების შეზღუდვა „პერსონალურ მონაცემთა დაცვის შესახებ“ საქართველოს კანონის 21-ე მუხლის შესაბამისად;
კ) თუ ბიუროს/პლატფორმის მონაცემთა სერვერი განთავსებულია იმ ქვეყანაში, რომელიც არ აკმაყოფილებს მონაცემთა უსაფრთხოების მოთხოვნებს (მათ შორის, კანონმდებლობის დონეზე), უფლებამოსილია, მოსთხოვოს ბიუროს/პლატფორმას მონაცემთა სერვერის ადგილმდებარეობის ცვლილება ეროვნული ბანკის მიერ დადგენილ ვადებში;
ლ) უფლებამოსილია, საჭიროების შემთხვევაში, მოითხოვოს შეხვედრა ბიუროს/პლატფორმის  სამეთვალყურეო საბჭოს წევრებთან ან/და გარე აუდიტორთან.
2. ეროვნულ ბანკსა და ბიუროს/პლატფორმას შორის მიმოწერა/ურთიერთობა შეიძლება განხორციელდეს მატერიალური ან/და ელექტრონული ფორმით. ამ ფორმებს თანაბარი იურიდიული ძალა აქვს.

მუხლი 4. ბიურო/პლატფორმა
1. ბიურო არის სააქციო საზოგადოების სამართლებრივი ფორმით დაფუძნებული იურიდიული პირი, ხოლო, პლატფორმა არის შეზღუდული პასუხისმგებლობის საზოგადოების ან სააქციო საზოგადოების სამართლებრივი ფორმით დაფუძნებული იურიდიული პირი. ბიურო/პლატფორმა შესაბამისი განცხადებისა და დოკუმენტაციის/ინფორმაციის წარდგენის საფუძველზე რეგისტრირებულია ეროვნული ბანკის მიერ და ახორციელებს „საქართველოს ეროვნული ბანკის შესახებ“ საქართველოს ორგანული კანონით, ამ წესითა და ეროვნული ბანკის შესაბამისი სამართლებრივი აქტებით ნებადართულ საქმიანობას.
2. ბიურო ვალდებულია, თავის საფირმო სახელწოდებაში, „მეწარმეთა შესახებ“ საქართველოს კანონით გათვალისწინებული აღნიშვნის გარდა, შეიტანოს ტერმინი „საკრედიტო საინფორმაციო ბიურო“, ხოლო პლატფორმა ვალდებულია, შეიტანოს ტერმინი –„საკრედიტო საინფორმაციო ბიურო – პლატფორმა“.
3. მეწარმე სუბიექტს ბიუროს/პლატფორმის სტატუსით საქმიანობის უფლება აქვს მხოლოდ ეროვნული ბანკის მიერ მისი რეგისტრაციის შემდეგ.
4. მეწარმე სუბიექტის მიერ ბიუროდ რეგისტრაციის თაობაზე ეროვნული ბანკისთვის მიმართვისას, ასევე, მისი რეგისტრაციის შესახებ გადაწყვეტილების მიღებამდე და რეგისტრაციის ძალაში ყოფნის პერიოდში, მისი აქტივების არანაკლებ 50 პროცენტი უნდა შეადგენდეს საკუთარ სახსრებს.
5. მეწარმე სუბიექტის მიერ ბიუროდ რეგისტრაციის თაობაზე ეროვნული ბანკისთვის მიმართვისას, ასევე მისი რეგისტრაციის შესახებ გადაწყვეტილების მიღებამდე და რეგისტრაციის ძალაში ყოფნის პერიოდში, მისი განაღდებული კაპიტალი უნდა შეადგენდეს არანაკლებ 3,000,000 (სამი მილიონი) ლარს. ამ პუნქტის მიზნებისთვის განაღდებული კაპიტალი უნდა გამომდინარეობდეს საოპერაციო აქტივებისა და მეწარმე სუბიექტის ჯამური ვალდებულებების (მათ შორის, გარებალანსური ვალდებულებები) სხვაობიდან.
6. ბიურო ვალდებულია, მის მიერ „საქართველოს ეროვნული ბანკის შესახებ“ საქართველოს ორგანული კანონით და მის საფუძველზე გამოცემული ეროვნული ბანკის სამართლებრივი აქტებით დადგენილი მოთხოვნების შეუსრულებლობით გამოწვეული შესაძლო მატერიალური ზიანის ანაზღაურების მიზნით დააზღვიოს თავისი პროფესიული პასუხისმგებლობა (მათ შორის, კიბერრისკი) არანაკლებ  5,000,000 (ხუთი მილიონი) ლარის ოდენობით. ეროვნული ბანკის მოთხოვნის შემთხვევაში, ბიურო ვალდებულია, პროფესიული პასუხისმგებლობის (მათ შორის, კიბერრისკის) დაზღვევის პირობების შესახებ ინფორმაცია/დოკუმენტაცია დაუყოვნებლივ წარუდგინოს ეროვნულ ბანკს.
7. პლატფორმა ვალდებულია, მის მიერ „საქართველოს ეროვნული ბანკის შესახებ“ საქართველოს ორგანული კანონით და მის საფუძველზე გამოცემული ეროვნული ბანკის სამართლებრივი აქტებით დადგენილი მოთხოვნების შეუსრულებლობით გამოწვეული შესაძლო მატერიალური ზიანის ანაზღაურების მიზნით დააზღვიოს თავისი პროფესიული პასუხისმგებლობა არანაკლებ 200,000 (ორასი ათასი) ლარის ოდენობით. ეროვნული ბანკის მოთხოვნის შემთხვევაში, პლატფორმა ვალდებულია, პროფესიული პასუხისმგებლობის დაზღვევის პირობების შესახებ ინფორმაცია/დოკუმენტაცია დაუყოვნებლივ წარუდგინოს ეროვნულ ბანკს. 
8.  სადაზღვევო შემთხვევის დადგომის და კომპენსაციის გადახდის შემდეგ, 20 (ოცი) სამუშაო დღის განმავლობაში ბიურომ/პლატფორმამ უნდა უზრუნველყოს პროფესიული პასუხისმგებლობის დაზღვევის მინიმალური ლიმიტის განახლება.
9. ბიუროს/პლატფორმის ადმინისტრატორთა კვალიფიკაცია და პროფესიული უნარები უნდა შეესაბამებოდეს ამ წესით დადგენილ მოთხოვნებს.
10. ბიურო/პლატფორმა ვალდებულია, განახორციელოს ეროვნული ბანკის დაუყოვნებლივი ინფორმირება, თუ საქმიანობის განხორციელების პროცესში მისთვის ცნობილი გახდა სესხის გამცემი ორგანიზაციების ან ინფორმაციის მიმღებთა/მიმწოდებელთა მიერ საქართველოს კანონმდებლობით, მათ შორის, ამ წესით, გათვალისწინებული მოთხოვნების დარღვევა, რაც უკავშირდება პირის შესახებ საკრედიტო, არასაკრედიტო ან/და სხვა რელევანტური ინფორმაციის შეგროვებას, შენახვას, დამუშავებას და გაცემას.
11. ბიურო/პლატფორმა ვალდებულია, უზრუნველყოს მონაცემთა სუბიექტის საკრედიტო, არასაკრედიტო ან/და სხვა რელევანტური ინფორმაციის შესახებ პრეტენზიების მიღებასა და განხილვაზე (მათ შორის, მონაცემთა შესაბამის მიმღებთან/მიმწოდებელთან ერთად) პასუხისმგებელი სტრუქტურული ერთეულის ან/და პირების არსებობა.
12. ბიუროს/პლატფორმას უნდა გააჩნდეს შესაბამისი ორგანიზაციული სტრუქტურა, პოლიტიკა/პროცედურები და ადამიანური რესურსები, რათა უზრუნველყოს ფინანსური, საოპერაციო, იურიდიული და სხვა რისკების ადეკვატური მართვა, მონიტორინგი და კონტროლი. 
13. ეროვნული ბანკი უფლებამოსილია, მოითხოვოს პლატფორმის მიერ წარდგენილი პროდუქტის განხილვა „საქართველოს ეროვნული ბანკის მიერ რეგულირების ლაბორატორიის ჩარჩოს შექმნისა და მისი გამოყენების შესახებ დებულების დამტკიცების თაობაზე“ საქართველოს ეროვნული ბანკის პრეზიდენტის 2025 წლის 23 მაისის №125/04 ბრძანებით დამტკიცებული დებულებით დადგენილი წესით და მოთხოვნების დაცვით.
14. ბიურო/პლატფორმა ვალდებულია, ეროვნულ ბანკს ყოველწლიურად წარუდგინოს აუდიტირებული ფინანსური ანგარიშგების და სარეკომენდაციო წერილის ელექტრონული ასლები, მათი მიღებიდან 10 (ათი) სამუშაო დღის განმავლობაში, მაგრამ არაუგვიანეს საანგარიშგებო პერიოდის მომდევნო წლის პირველი აპრილისა და ამასთანავე, საკუთარ ვებგვერდზე, (პლატფორმის შემთხვევაში - ვებგვერდის არსებობისას) განათავსოს აუდიტირებული ფინანსური ანგარიშგება ინგლისურ და ქართულ ენებზე, არაუგვიანეს ამ პუნქტით გათვალისწინებული ვადისა და გამოქვეყნებიდან 5 (ხუთი) წლის განმავლობაში უზრუნველყოს ფინანსური ანგარიშგებების ხელმისაწვდომობა. აუდიტირებული ფინანსური ანგარიშგებები ბიურომ/პლატფორმამ უნდა გამოაქვეყნოს იმავე ფორმითა და შინაარსით, რომელზეც აუდიტორმა გამოხატა მოსაზრება და მათ თან უნდა ერთოდეს აუდიტორული ფირმის მოსაზრება.

მუხლი 5. ბიუროს და პლატფორმის საქმიანობა
1. ბიუროსთვის ნებადართულია მხოლოდ შემდეგი საქმიანობის სახეობები: 
ა) პირის (მონაცემთა სუბიექტი) შესახებ საკრედიტო, არასაკრედიტო ინფორმაციის ან/და სხვა რელევანტური მონაცემის შეგროვება, შენახვა, აღრიცხვა, გაცემა და სხვაგვარად დამუშავება კანონმდებლობით გათვალისწინებული წესით; 
ბ) სპეციალური პროგრამული უზრუნველყოფის რეალიზაცია, რომელიც აუცილებელია საკრედიტო საინფორმაციო სისტემის მონაწილეთა (სესხის გამცემი ორგანიზაცია და ინფორმაციის მიმღები/მიმწოდებელი) საქმიანობის ავტომატიზაციისთვის; 
გ)  მონაცემთა სუბიექტების გადახდისუნარიანობის შეფასება (მათ შორის, სტატისტიკური, ქცევითი და სხვა შეფასების მოდელების შემუშავება);
დ) ანალიტიკური, საგანმანათლებლო საქმიანობა და კონსულტაციების გაწევა შესაბამის სფეროში;
ე) მასთან სახელშეკრულებო ურთიერთობაში მყოფი სესხის გამცემი ორგანიზაციის და ინფორმაციის მიმღების/მიმწოდებლის ციფრულ არხებში პირის (მონაცემთა სუბიექტის) იდენტიფიკაციის სერვისის მიწოდება, ამ პირის (მონაცემთა სუბიექტის) თანხმობის მოპოვებისა და ბიუროში მასზე დაცული ინფორმაციის გადამოწმების მიზნით; 
ვ) ამ პუნქტის „ა“-„ე“ ქვეპუნქტებით გათვალისწინებულ საქმიანობასთან დაკავშირებული მომსახურება.  
2. ბიუროს მიერ ამ მუხლის პირველი პუნქტით გათვალისწინებული საქმიანობების განხორციელება ნებადართულია ამ წესის და საქართველოს ეროვნული ბანკის პრეზიდენტის 2018 წლის 27 აგვისტოს №195/04 ბრძანებით დამტკიცებული „საქართველოს ტერიტორიაზე საკრედიტო საინფორმაციო ბიუროსათვის ინფორმაციის მიწოდების, საკრედიტო საინფორმაციო ბიუროს ბაზაში ინფორმაციის აღრიცხვის და ხელმისაწვდომობის წესით“ დადგენილი მოთხოვნების გათვალისწინებით. 
3. პლატფორმისთვის ნებადართულია, მისი უფლებამოსილების ფარგლებში, ბიუროსგან პირის (მონაცემთა სუბიექტი) შესახებ საკრედიტო, არასაკრედიტო ინფორმაციის ან/და სხვა რელევანტური მონაცემების მიღება, დამუშავება და მესამე პირისთვის გადაცემა.
4. პლატფორმის საქმიანობაზე არ ვრცელდება „საქართველოს ტერიტორიაზე საკრედიტო საინფორმაციო ბიუროსათვის ინფორმაციის მიწოდების, საკრედიტო საინფორმაციო ბიუროს ბაზაში ინფორმაციის აღრიცხვის და ხელმისაწვდომობის წესის დამტკიცების თაობაზე“ საქართველოს ეროვნული ბანკის პრეზიდენტის 2018 წლის 27 აგვისტოს №195/04 ბრძანების მოთხოვნები.
5. ბიურო/პლატფორმა ვალდებულია, ნებისმიერი ახალი პროდუქტის, საქმიანობის, პროცესის, სისტემის (შემდგომში - „პროდუქტი“) დანერგვამდე (ბიუროს შემთხვევაში, მათ შორის, ბიუროში დაცული მონაცემების ნებისმიერი სახით დამუშავებამდე), აღნიშნულის თაობაზე სულ მცირე 10 (ათი) სამუშაო დღით ადრე აცნობოს და დეტალური ინფორმაცია მიაწოდოს ეროვნულ ბანკს. ამ პუნქტის მიზნებისთვის არსებული პროდუქტის ცვლილება განიხილება ახალ პროდუქტად.

მუხლი 6. ბიუროს და პლატფორმის ეროვნულ ბანკში რეგისტრაცია
1.  მეწარმე სუბიექტმა, ბიუროს/პლატფორმის რეგისტრაციის მიზნით, ეროვნულ ბანკს უნდა მიმართოს წერილობითი განცხადებით, რომელსაც თან უნდა დაერთოს ამ მუხლით გათვალისწინებული დოკუმენტაცია და ინფორმაცია.
2. განცხადება უნდა შეიცავდეს ინფორმაციას: 
ა) საფირმო სახელწოდების შესახებ; 
ბ) სამართლებრივი ფორმის შესახებ; 
გ) იურიდიული მისამართის შესახებ; 
დ) განაღდებული კაპიტალის ოდენობის შესახებ. 
3. განცხადებას თან უნდა ერთოდეს: 
ა) ამონაწერი მეწარმეთა და არასამეწარმეო (არაკომერციული) იურიდიული პირების რეესტრიდან; 
ბ) ორგანიზაციის წესდება; 
გ) ბიზნესგეგმა და მომდევნო სამი წლის ფინანსური პროგნოზი; 
დ) დოკუმენტები ადმინისტრატორების დანიშვნის თაობაზე; 
ე) ინფორმაცია ადმინისტრატორის კვალიფიკაციისა და პროფესიული გამოცდილების შესახებ (პირადი რეზიუმე (CV)), რომელიც, მათ შორის, უნდა მოიცავდეს ინფორმაციას პირის განათლებისა და პროფესიული გამოცდილების - მის მიერ წარსულში დაკავებული პოზიციების, შესაბამისი მოვალეობების, სამუშაოს ბუნების, მოცულობის და კომპლექსურობის შესახებ.  პირად რეზიუმეს თან უნდა დაერთოს პირის კვალიფიკაციისა და უმაღლესი განათლების დამადასტურებელი დოკუმენტაცია. ამ წესის მე-13 მუხლის მე-5 და მე-13 პუნქტებით გათვალისწინებული ადმინისტრატორების შემთხვევაში, პირადი რეზიუმე აგრეთვე უნდა მოიცავდეს საქართველოს ეროვნული ბანკის პრეზიდენტის ბრძანებით დამტკიცებული „კომერციული ბანკის, მიკრობანკისა და საკრედიტო საინფორმაციო ბიუროს კიბერუსაფრთხოების მართვის წესის“ მე-2 მუხლის მე-3 პუნქტითა და მე-3 მუხლის მე-9 პუნქტით განსაზღვრულ შესაბამის მოთხოვნებთან შესაბამისობის დამადასტურებელ ინფორმაციას და მას თან უნდა ერთოდეს რელევანტური დოკუმენტაცია;
ვ) ადმინისტრატორთა ხელწერილი ამ წესით დადგენილი შესაფერისობის კრიტერიუმებთან მათი შესაბამისობის თაობაზე;
ზ)  მნიშვნელოვანი წილის მფლობელი როგორც პარტნიორის/აქციონერის, ისე ბენეფიციარი მესაკუთრის, ფინანსური სახსრების წარმომავლობის დამადასტურებელი ინფორმაცია, ხოლო ეროვნული ბანკის მოთხოვნის შემთხვევაში - შესაბამისი დოკუმენტაცია; 
თ) ინფორმაცია განმცხადებლის და მისი ადმინისტრატორების ფინანსური ვალდებულებების შესახებ; 
ი) ცნობა ადმინისტრატორების და მნიშვნელოვანი წილის მფლობელი როგორც პარტნიორის/აქციონერის, ისე ბენეფიციარი მესაკუთრის ნასამართლობის შესახებ. ამ ქვეპუნქტის საფუძველზე ეროვნულ ბანკში წარდგენილი საქართველოს კანონმდებლობის შესაბამისად გაცემული ნასამართლობის შესახებ ცნობის გაცემის თარიღიდან გასული დრო არ უნდა აღემატებოდეს 15 (თხუთმეტი) კალენდარულ დღეს, ხოლო უცხო ქვეყნის უფლებამოსილი ორგანოების მიერ გაცემული ნასამართლობის შესახებ ცნობის გაცემის თარიღიდან გასული დრო არ უნდა აღემატებოდეს 60 (სამოცი) კალენდარულ დღეს; 
კ)  მნიშვნელოვანი წილის მფლობელ როგორც პარტნიორთა/აქციონერთა, ისე ბენეფიციარ მესაკუთრეთა და ადმინისტრატორთა პირადობის დამადასტურებელი დოკუმენტები (პირადობის მოწმობის ან პასპორტის ასლი). იურიდიული პირის შემთხვევაში, სადამფუძნებლო დოკუმენტაცია;
ლ) დოკუმენტი, რომელიც ადასტურებს იმ უძრავ ქონებაზე სარგებლობის ან საკუთრების უფლებას, სადაც განთავსებული იქნება ბიურო (ადმინისტრაციული ოფისი, საოპერაციო აქტივების განთავსების ადგილი და სხვა); 
მ) განმცხადებლის ბოლო 3 (სამი) წლის საგადასახადო დეკლარაციები, ასეთის არსებობის შემთხვევაში; 
ნ) განმცხადებლის ბოლო 3 (სამი) წლის ფინანსური ანგარიშგება და აუდიტის დასკვნა, ხოლო თუ იურიდიული პირის დაფუძნებიდან გასულია 3 (სამ) წელზე ნაკლები - შესაბამისი პერიოდის ფინანსური ანგარიშგება და აუდიტის დასკვნა; 
ო) შესაბამისი დოკუმენტაცია/ინფორმაცია, რითაც დასტურდება განმცხადებლის მიერ ამ წესის მე-11, მე-14 და მე-16 მუხლებით გათვალისწინებულ მოთხოვნებთან შესაბამისობა; 
პ) მაღალი რეპუტაციის მქონე აუდიტორული ფირმის მიერ მომზადებული ინფორმაციული უსაფრთხოების დამოუკიდებელი და კვალიფიციური აუდიტის დასკვნა, საერთაშორისო სტანდარტების გამოყენებით (NIST, ISO). აღნიშნული აუდიტი უნდა განხორციელდეს დამოუკიდებელი და მიუკერძოებელი აუდიტორების მიერ, რომელთაც აქვთ შესაბამისი დარგობრივი კომპეტენცია, რაც დასტურდება სათანადო სერტიფიკატებით;
ჟ) ქსელში ჩართულ ყველა სისტემაზე მაღალკვალიფიციური და გამოცდილი სპეციალისტების მიერ განხორციელებული შეღწევადობის ტესტირების ანგარიში და იდენტიფიცირებული ხარვეზების გამოსწორების ამსახველი სამოქმედო გეგმა;
რ) განმცხადებლის  მფლობელობაში არსებული ინფორმაციული და მისი მხარდამჭერი აქტივების რეესტრი, აღნიშნულზე დაფუძნებით შემუშავებული ინფორმაციული და მისი მხარდამჭერი აქტივების კონფიდენციალურობის, მთლიანობისა და ხელმისაწვდომობის რისკების შეფასების უახლესი და ზუსტი რეესტრი, რომელიც უნდა მოიცავდეს რისკების შემცირების მიზნით განსაზღვრულ შესაბამის (როგორც პროცედურულ, ასევე ტექნიკურ) კონტროლებს, შესაბამისი მითითებით, დასახელებული კონტროლები მოქმედია თუ დაგეგმილი. განმცხადებელმა ამ ქვეპუნქტით გათვალისწინებული ინფორმაცია ეროვნულ ბანკს უნდა წარუდგინოს ამ წესის დანართი №1-ით განსაზღვრული ფორმით.
4. ამ  წესით  გათვალისწინებული  დოკუმენტები  წარდგენილ  უნდა  იქნეს დედნების ან მათი სანოტარო წესით დამოწმებული ასლების სახით. უცხო ქვეყანაში გაცემული დოკუმენტები ასევე უნდა იყოს აპოსტილით დამოწმებული ან/და ლეგალიზებული. ამასთან, წარდგენილ უნდა იქნეს დოკუმენტაციის ქართულ ენაზე სათანადოდ დამოწმებული თარგმანი.
5. ეროვნული ბანკი უფლებამოსილია, მეწარმე სუბიექტს, წარდგენილი ინფორმაციის გარდა, დამატებით მოსთხოვოს ინფორმაცია ან/და დოკუმენტაცია (მათ შორის, კონფიდენციალური) და განუსაზღვროს მას აღნიშნული ინფორმაციის ან/და დოკუმენტაციის წარდგენის ფორმა და ვადა. 
6. პლატფორმაზე არ ვრცელდება ამ მუხლის მე-2 პუნქტის „დ“ ქვეპუნქტის, მე-3 პუნქტის „თ“ და „ლ“ ქვეპუნქტებისა და „ო“ ქვეპუნქტით გათვალისწინებული ამ წესის მე-16 მუხლებთან შესაბამისობის მოთხოვნები.

მუხლი 7. ბიუროს და პლატფორმის მნიშვნელოვანი წილის მფლობელის და ადმინისტრატორის შესაფერისობის კრიტერიუმები
1. პირს ეკრძალება, იყოს ბიუროს/პლატფორმის მნიშვნელოვანი წილის მფლობელი, თუ იგი ნასამართლევია მძიმე ან განსაკუთრებით მძიმე დანაშაულისათვის, ტერორიზმის დაფინანსებისათვის ან/და უკანონო შემოსავლის ლეგალიზაციისათვის ან სხვა ეკონომიკური დანაშაულისათვის.  
2. ბიუროს/პლატფორმის მნიშვნელოვანი წილის მფლობელი უნდა სარგებლობდეს სათანადო რეპუტაციით.
3. პირი შეიძლება იყოს ბიუროს/პლატფორმის ადმინისტრატორი, თუ:
ა) იგი სასამართლომ მხარდაჭერის მიმღებად არ ცნო;
ბ) იგი არ არის ნასამართლევი მძიმე ან განსაკუთრებით მძიმე დანაშაულისათვის, ტერორიზმის დაფინანსებისათვის ან/და უკანონო შემოსავლის ლეგალიზაციისათვის ან სხვა ეკონომიკური დანაშაულისათვის;
გ) მას აქვს სათანადო განათლება და გამოცდილება, რომელიც საჭიროა დაკისრებული ფუნქციების შესასრულებლად. ამასთან, ბიუროს/პლატფორმის დირექტორს და სამეთვალყურეო საბჭოს წევრს უნდა ჰქონდეს საკრედიტო-საინფორმაციო საქმიანობის, ან მსგავსი საქმიანობის განხორციელების სულ მცირე 3-წლიანი პროფესიული გამოცდილება. ადმინისტრატორის განათლებისა და გამოცდილების დონე შესაბამისობაში უნდა იყოს ბიუროს/პლატფორმის და უშუალოდ მისი ფუნქციების მასშტაბებთან და კომპლექსურობასთან. ამ წესის მე-13 მუხლის მე-5 და მე-13 პუნქტებით გათვალისწინებული ადმინისტრატორის შემთხვევაში, იგი, ასევე, უნდა აკმაყოფილებდეს საქართველოს ეროვნული ბანკის პრეზიდენტის ბრძანებით დამტკიცებული „კომერციული ბანკის, მიკრობანკისა და საკრედიტო საინფორმაციო ბიუროს კიბერუსაფრთხოების მართვის წესის“ მე-2 მუხლის მე-3 პუნქტითა და მე-3 მუხლის მე-9 პუნქტით განსაზღვრულ შესაბამის მოთხოვნებს; 
დ) იგი არ მონაწილეობდა ოპერაციაში, რომელმაც მნიშვნელოვანი ზიანი მიაყენა დამსაქმებელ ორგანიზაციას ან/და გამოიწვია ორგანიზაციის გადახდისუუნარობა ან გაკოტრება;
ე) მან სამსახურებრივი მოვალეობის შესრულებისას ბოროტად არ გამოიყენა თავისი უფლებები;
ვ) მას ნებისმიერი გამსესხებლის მიმართ შესრულებული აქვს ან/და ასრულებს სასესხო/საკრედიტო ვალდებულებებს;
ზ) იგი არ არის გამოცხადებული გადახდისუუნაროდ/გაკოტრებულად.

მუხლი 8. რეგისტრაციის შესახებ გადაწყვეტილების მიღება
1. მეწარმე სუბიექტის მიერ ბიუროდ/პლატფორმად რეგისტრაციის შესახებ წერილობითი განცხადებისა და შესაბამისი დოკუმენტაციის/ინფორმაციის მიღებიდან  60 (სამოცი) სამუშაო დღის განმავლობაში ეროვნული ბანკი იღებს დასაბუთებულ გადაწყვეტილებას და გამოსცემს ინდივიდუალურ ადმინისტრაციულ-სამართლებრივ აქტს რეგისტრაციის ან რეგისტრაციაზე უარის თქმის თაობაზე. ინდივიდუალური ადმინისტრაციულ-სამართლებრივი აქტის ერთი ასლი ეგზავნება დაინტერესებულ მეწარმე სუბიექტს. საკითხის სირთულიდან გამომდინარე, ეროვნული ბანკის მიერ გადაწყვეტილების მიღების ვადა შეიძლება გაგრძელდეს დამატებით 30 (ოცდაათი) სამუშაო დღემდე და ამის შესახებ უნდა ეცნობოს განმცხადებელს.
2. თუ დაინტერესებული მეწარმე სუბიექტის მიერ წარდგენილი დოკუმენტაცია/ინფორმაცია არ აკმაყოფილებს საქართველოს კანონმდებლობით, მათ შორის, ამ წესით, განსაზღვრულ მოთხოვნებს, ეროვნული ბანკი დაინტერესებულ მეწარმე სუბიექტს განუსაზღვრავს ვადას ხარვეზის აღმოსაფხვრელად, რომლის განმავლობაშიც ჩერდება ამ მუხლის პირველი პუნქტით გათვალისწინებული ვადის დინება. ხარვეზის აღმოსაფხვრელად დადგენილი ვადის გაშვება წარმოადგენს დაინტერესებული მეწარმე სუბიექტისთვის ბიუროდ/პლატფორმად რეგისტრაციაზე უარის თქმის საფუძველს.
3.   ეროვნული ბანკი უფლებამოსილია, უარი განაცხადოს რეგისტრაციაზე იმ შემთხვევაში, თუ: 
ა) ეროვნული ბანკის მიერ მოთხოვნილი ინფორმაცია ან/და დოკუმენტები არ იქნა წარდგენილი ან/და წარდგენილი დოკუმენტაცია არ არის სრული; 
ბ) დაინტერესებული მეწარმე სუბიექტის მიერ წარდგენილი ინფორმაცია ან/და დოკუმენტები არის ყალბი, ან/და არ შეესაბამება საქართველოს კანონმდებლობით, მათ შორის, ამ წესით განსაზღვრულ მოთხოვნებს ან/და არ არის წარდგენილი ამ წესით დადგენილ ვადებში.  
გ)  ეროვნული ბანკის მიერ დადგინდა, რომ მეწარმე სუბიექტი, მისი ადმინისტრატორი/მნიშვნელოვანი წილის მფლობელი არ აკმაყოფილებს კრიტერიუმებს ან/და არღვევს, არ შეესაბამება იმ პირობებს, რომლებიც დადგენილია  ბიუროებისთვის/პლატფორმებისათვის ამ წესით ან/და სხვა შესაბამისი სამართლებრივი აქტებით.
4. ეროვნული ბანკი უფლებამოსილია, მიიღოს გადაწყვეტილება დაინტერესებული მეწარმე სუბიექტის გარკვეული პირობებით რეგისტრაციის თაობაზე. ამ შემთხვევაში ეროვნული ბანკის მიერ გამოცემული ინდივიდუალური ადმინისტრაციულ-სამართლებრივი აქტით განისაზღვრება შესაბამისი პირობები და ვადა, რომლის განმავლობაშიც ბიურომ/პლატფორმამ უნდა უზრუნველყოს პირობების დაკმაყოფილება და მხოლოდ ამის შემდგომ განახორციელოს საქმიანობა.

მუხლი 9. ცვლილებების რეგისტრაცია
1. ბიურო/პლატფორმა, საფირმო სახელწოდების, სამართლებრივი ფორმის ან/და იურიდიული  მისამართის შეცვლის შემთხვევაში, ვალდებულია, ამ ცვლილების განხორციელებამდე 5 (ხუთი) სამუშაო დღის ვადაში წერილობით აცნობოს ეროვნულ ბანკს.
2. ადმინისტრატორების ცვლილების შემთხვევაში, ბიურომ/პლატფორმამ ეროვნულ ბანკს 5 (ხუთი) სამუშაო დღით ადრე უნდა წარუდგინოს ბიუროს/პლატფორმის რეგისტრაციის დროს წარსადგენი დოკუმენტაცია და ინფორმაცია ადმინისტრატორის შესახებ. თუ აღმოჩნდა, რომ ადმინისტრატორი არ აკმაყოფილებს კანონმდებლობით, მათ შორის, ამ წესით დადგენილ კრიტერიუმებს, ეროვნული ბანკი უფლებამოსილია, მოსთხოვოს ბიუროს/პლატფორმას მისი თანამდებობიდან გადაყენება.

მუხლი 10. ბიუროს და პლატფორმის რეგისტრაციის გაუქმება
1. ბიუროს/პლატფორმის რეგისტრაციის გაუქმების თაობაზე ეროვნული ბანკი გამოცემს ინდივიდუალურ ადმინისტრაციულ-სამართლებრივ აქტს, რომელშიც უნდა მიეთითოს რეგისტრაციის გაუქმების საფუძველი.
2. რეგისტრაციის გაუქმების საფუძველს წარმოადგენს:
ა) ბიუროს/პლატფორმის წამომადგენლობაზე უფლებამოსილი პირის წერილობითი განცხადება რეგისტრაციის გაუქმების თაობაზე ბიუროს/პლატფორმის შესაბამისი ორგანოს მიერ მიღებულ გადაწყვეტილებასთან ერთად;
ბ) აქციონერთა ან/და შესაბამისი ორგანოს გადაწყვეტილება, როდესაც ბიურო/პლატფორმა ლიკვიდაციის პროცესში იმყოფება;
გ) ეროვნული ბანკის შეფასებით ან/და შემოწმების საფუძველზე, ბიურო/პლატფორმა ვერ უზრუნველყოფს მისთვის მინდობილი მონაცემების ან/და ინფორმაციის უსაფრთხოებას;
დ) ეროვნული ბანკის შეფასებით ან/და შემოწმების საფუძველზე, ბიურო/პლატფორმა ეწევა ან ეწეოდა არაჯანსაღ სამეწარმეო პრაქტიკას, რომელმაც შეიძლება მნიშვნელოვანი ზიანი მიაყენოს მონაცემთა სუბიექტებს;
ე) ბიუროს/პლატფორმის სხვა ბიუროსთან/პლატფორმასთან შერწყმის (მიერთების, გაერთიანების) ან გაყოფის (დაყოფა) შემთხვევა;
ვ) თუ ბიუროს საკუთარი სახსრები შეადგენს მისი აქტივების 50 პროცენტზე ნაკლებს;
ზ) ბიუროს მიერ დაირღვა ამ წესის მე-4 მუხლის მე-5 პუნქტით გათვალისწინებული მოთხოვნა;
ი) ეროვნულ ბანკში რეგისტრაციის მიზნით წარდგენილ დოკუმენტაციაში აღმოჩენილი სიყალბე ან/და არაზუსტი ინფორმაცია;
კ) ბიუროს/პლატფორმის მეწარმეთა და არასამეწარმეო (არაკომერციული) იურიდიული პირების რეესტრიდან ამოღება/რეგისტრაციის გაუქმება;
ლ) ბიუროს/პლატფორმის მიერ ამ წესის მე-4 მუხლის მე-14 პუნქტით  დადგენილი ფორმითა და პერიოდულობით ეროვნული ბანკისთვის ზედიზედ ორჯერ ფინანსური ანგარიშგების და აუდიტის დასკვნის წარუდგენლობა;
მ) სასამართლოს გადაწყვეტილება/სასამართლოს კანონიერ ძალაში შესული გამამტყუნებელი განაჩენი ბიუროსთვის/პლატფორმისთვის საქმიანობის უფლების ჩამორთმევის ან/და ლიკვიდაციის თაობაზე;
ნ) ბიურო/პლატფორმა არ ასრულებს საქართველოს კანონმდებლობით, მათ შორის, „პერსონალურ მონაცემთა დაცვის შესახებ“ საქართველოს კანონით, ეროვნული ბანკის სამართლებრივი აქტებით დადგენილ მოთხოვნებს ან/და ეროვნული ბანკის წერილობით მითითებებს ან/და შემოწმებაზე არ დაუშვა ეროვნული ბანკის თანამშრომლები;
ო) ბიუროს/პლატფორმის მიერ რეგისტრაციის დღიდან 12 (თორმეტი) თვის განმავლობაში საქმიანობის განუხორციელებლობა, ხოლო მოქმედი ბიუროს/პლატფორმის მიერ საქმიანობის 6 (ექვსი) თვეზე მეტი ხნით შეწყვეტა.
3. ეროვნული ბანკი უფლებამოსილია, ბიუროს/პლატფორმას გაუუქმოს რეგისტრაცია, თუ ეროვნული ბანკისთვის ცნობილი გახდა, რომ ბიუროს/პლატფორმის უცხო ქვეყნაში  რეგისტრირებულ სათავო დაწესებულებას მის ადგილსამყოფელ ქვეყანაში ჩამოერთვა სათანადო ოპერაციების წარმოების უფლება ან გაუუქმდა შესაბამისი რეგისტრაცია.
4. ბიურო ვალდებულია, რეგისტრაციის გაუქმებისას, გადახდისუუნარობის ან/და ლიკვიდაციის შემთხვევაში, ბიუროში დაცული ინფორმაცია (მათ შორის, მონაცემთა სუბიექტების პერსონალური მონაცემები) სრულად გადასცეს ეროვნულ ბანკს, რომელიც მონაცემთა ბაზის შემდგომი გადაცემის თაობაზე გადაწყვეტილებას იღებს სახელმწიფო აუდიტის  სამსახურთან შეთანხმებით. ბიუროს რეგისტრაციის გაუქმების, გადახდისუუნარობის ან/და ლიკვიდაციის  შემთხვევაში, იგი ვალდებულია, უზრუნველყოს მის მიერ დამუშავებული მონაცემებისა და გამოყენებული ინფორმაციული სისტემების უსაფრთხოების დაცვა, მათ შორის, მონაცემების უსაფრთხო წაშლა ან/და განადგურება ისეთი მეთოდით, რომელიც გამორიცხავს მათი აღდგენის შესაძლებლობას. ბიუროს მიერ  მონაცემთა წაშლა/განადგურება დასაშვებია მხოლოდ ბიუროში დაცული ინფორმაციის ამ პუნქტის შესაბამისად ეროვნული ბანკისთვის გადაცემის შემდგომ. 
5. ეროვნული ბანკი უფლებამოსილია, პლატფორმას გაუუქმოს რეგისტრაცია, თუ პლატფორმის მიერ წარდგენილმა პროდუქტმა წარმატებით ვერ გაიარა „საქართველოს ეროვნული ბანკის მიერ რეგულირების ლაბორატორიის ჩარჩოს შექმნისა და მისი გამოყენების შესახებ დებულების დამტკიცების თაობაზე“ საქართველოს ეროვნული ბანკის პრეზიდენტის 2025 წლის 23 მაისის №125/04 ბრძანებით დამტკიცებული დებულებით განსაზღვრული ტესტირების ეტაპები.

მუხლი 11. მნიშვნელოვანი წილის შეძენა
1. პირი, რომელიც აპირებს შეიძინოს/გაზარდოს ბიუროს/პლატფორმის წილი იმ ოდენობით, რომ ამ ბიუროს/პლატფორმის კაპიტალში მისი პირდაპირი/არაპირდაპირიშესახებ.
2. ეროვნულ ბანკს გააჩნია დისკრეციული უფლებამოსილება, მნიშვნელოვანი წილის შეძენის ტრანზაქციის შეფასების მიზნებისთვის დამატებით მოითხოვოს და მიიღოს ნებისმიერი დოკუმენტაცია/ინფორმაცია.
3. ეროვნული ბანკი განაცხადს მნიშვნელოვანი წილის შეძენის/გაზრდის თაობაზე განიხილავს მისი წარდგენიდან 30 (ოცდაათი) სამუშაო დღის ვადაში და დაინტერესებულ პირს შესაბამისი ოპერაციის განხორციელებაზე თანხმობას აძლევს ან დასაბუთებულ უარს ეუბნება. 
4. განაცხადის წარდგენიდან 30 (ოცდაათი) სამუშაო დღის ვადაში ეროვნული ბანკის მიერ დაინტერესებული პირისთვის პასუხის გაუცემლობა ავტომატურად ნიშნავს შესაბამისი ოპერაციის განხორციელებაზე თანხმობის მიცემას.
5. ეროვნული ბანკი უფლებამოსილია, ხარვეზის აღმოსაფხვრელად ან/და დამატებითი დოკუმენტაციის/ინფორმაციის წარსადგენად დაინტერესებულ პირს განუსაზღვროს არაუმეტეს 30 (ოცდაათი) კალენდარული დღისა, რომლის განმავლობაშიც ჩერდება ამ მუხლის მე-3 პუნქტით გათვალისწინებული ვადის დინება. დადგენილი ვადის გაშვება წარმოადგენს დაინტერესებული პირისთვის ბიუროს/პლატფორმის მნიშვნელოვანი წილის შეძენაზე/გაზრდაზე უარის თქმის საფუძველს.
6. ბიუროს/პლატფორმის მნიშვნელოვანი წილის შეძენის/გაზრდის თაობაზე გარიგება ბათილია, თუ დაინტერესებულმა პირმა ეროვნულ ბანკს არ წარუდგინა ამ წესის მე-6 და მე-7 მუხლებით განსაზღვრული დოკუმენტაცია/ინფორმაცია მნიშვნელოვანი წილის მფლობელი როგორც პარტნიორის/აქციონერის, ისე ბენეფიციარი მესაკუთრის შესახებ ან ეროვნული ბანკისგან მიღებული დასაბუთებული უარის მიუხედავად, მაინც შეიძინა/გაზარდა მნიშვნელოვანი წილი.

მუხლი 12. ბიუროს და პლატფორმის ადმინისტრატორთა ვალდებულებები
1. ბიუროს/პლატფორმის ადმინისტრატორი ვალდებულია, ბიუროს/პლატფორმის საქმიანობა წარმართოს საქართველოს კანონმდებლობის, მათ შორის, ამ წესის შესაბამისად და უზრუნველყოს ბიუროს/პლატფორმის წინაშე მდგარი ფინანსური, საოპერაციო, იურიდიული და სხვა რისკების ადეკვატური მართვა. 
2. ბიუროს/პლატფორმის ადმინისტრატორი პასუხისმგებელია, უზრუნველყოს ორგანიზაციის მასშტაბით პოლიტიკის, პროცედურებისა და შესაბამისი სისტემების არსებობა ფინანსური, იურიდიული, საოპერაციო და სხვა რისკების მართვის ჭრილში, რომელიც მოიცავს ყველა პროდუქტს და რომელიც თანხვედრაშია ბიუროს/პლატფორმის რისკის პროფილთან.
3. ბიუროს/პლატფორმის ადმინისტრატორმა უნდა უზრუნველყოს ორგანიზაციის სათანადო და კომპეტენტური კადრებით დაკომპლექტება, იზრუნოს კომპეტენტურობის და პატიოსნების პრინციპების ამაღლებასა და განვითარებაზე.
4. ბიუროს/პლატფორმის ადმინისტრატორთა პასუხისმგებლობაა, რომ რისკების მიმართულებით ამაღლდეს ცნობიერების დონე მთელი ორგანიზაციის მასშტაბით იმ მიზნით, რომ ბიუროს/პლატფორმის ყველა თანამშრომელი სათანადოდ ინფორმირებული იყოს, თუ რისგან შედგება და რას მოიცავს ბიუროს/პლატფორმის წინაშე მდგარი სხვადასხვა ტიპის რისკი.

მუხლი 13. ბიუროს კორპორაციული მართვა
1. ბიუროს მმართველობითი ორგანოები იქმნება და ფუნქციონირებს „მეწარმეთა შესახებ“ საქართველოს კანონისა და ეროვნული ბანკის მიერ განსაზღვრული მოთხოვნების შესაბამისად.
2.  ბიუროს უნდა ჰქონდეს მკაფიოდ განსაზღვრული ორგანიზაციული სტრუქტურა, რომელიც უზრუნველყოფს პასუხისმგებლობების განსაზღვრას, რისკების ეფექტიანი იდენტიფიცირების, მართვის, მონიტორინგისა და ანგარიშგების პროცესებს, ადეკვატურ შიდა კონტროლის მექანიზმებს, მათ შორის, ჯანსაღ სააღრიცხვო და ადმინისტრირების პროცედურებს, რომლებიც ბიუროს მიერ რეგულარულად უნდა გადაიხედოს და საჭიროებისამებრ განახლდეს.
3. ბიუროს უმაღლესი მმართველი ორგანოა აქციონერთა საერთო კრება (შემდგომში – საერთო კრება), რომელიც მოქმედებს საქართველოს კანონმდებლობისა და ბიუროს წესდების შესაბამისად. ბიუროს წესდებაში ცვლილების შეტანის შესახებ დაუყოვნებლივ, მაგრამ არაუგვიანეს 10 (ათი) სამუშაო დღისა, წერილობით ეცნობება ეროვნულ ბანკს. საერთო კრების ჩატარების შესახებ ინფორმაცია (მისი ჩატარების ადგილის, თარიღის, დროის, დღის წესრიგისა და სხვა მონაცემების მითითებით) მასში შესაძლო მონაწილეობის მისაღებად აქციონერთათვის შეტყობინებისთვის დადგენილ ვადაში უნდა მიეწოდოს ეროვნულ ბანკს. ბიურო ვალდებულია, საერთო კრების ოქმები ხელმისაწვდომობისთანავე, მაგრამ საერთო კრების ჩატარებიდან არაუგვიანეს 10 (ათი) სამუშაო დღისა, წარუდგინოს ეროვნულ ბანკს.
4.  სამეთვალყურეო საბჭო პასუხისმგებელია ბიუროს კორპორაციულ მართვაზე. საერთო კრება ირჩევს სამეთვალყურეო საბჭოს წევრს არაუმეტეს 3 (სამი) წლის ვადით და მისი განმეორებით არჩევა შეუზღუდავია. ბიუროს სამეთვალყურეო საბჭოს წევრთა რაოდენობა უნდა შეესაბამებოდეს კანონმდებლობით დადგენილ მოთხოვნებს, მათ შორის, „მეწარმეთა შესახებ“ საქართველოს კანონით განსაზღვრულ მინიმალურ ოდენობას, ასევე, ბიუროს საქმიანობის მასშტაბებსა და კომპლექსურობას. ამასთან, ბიურო ვალდებულია, სამეთვალყურეო საბჭოს შემადგენლობაში უზრუნველყოს სულ მცირე ერთი დამოუკიდებელი წევრის არსებობა.
5. ბიუროს სამეთვალყურეო საბჭოს წევრთა კვალიფიკაცია  და პროფესიული უნარები უნდა უზრუნველყოფდეს ბიუროს რისკების მართვისა და საქმიანობის სათანადოდ წარმართვის შესაძლებლობას. ბიუროს სამეთვალყურეო საბჭოს სულ მცირე ერთი წევრი უნდა აკმაყოფილებდეს საქართველოს ეროვნული ბანკის პრეზიდენტის ბრძანებით დამტკიცებული „კომერციული ბანკის, მიკრობანკისა და საკრედიტო საინფორმაციო ბიუროს კიბერუსაფრთხოების მართვის წესის“ მე-2 მუხლის მე-3 პუნქტით განსაზღვრულ  მოთხოვნებს. 
6.  ბიუროს სამეთვალყურეო საბჭოს წევრი არ უნდა ასრულებდეს აღმასრულებელ ფუნქციებს. ამასთან, გადაწყვეტილების მიღებაში მონაწილეობის უფლება უნდა შეეზღუდოს ბიუროს სამეთვალყურეო საბჭოს იმ წევრს, რომელსაც ექნება ინტერესთა კონფლიქტი კონკრეტულ საკითხთან დაკავშირებით.
7. სამეთვალყურეო საბჭოს წევრები სხვა ფუნქციებთან ერთად, როგორც ინდივიდუალურად, ასევე ერთობლივად პასუხისმგებელი არიან:
ა) განსაზღვრონ ბიუროს სტრატეგიის ძირითადი მიმართულებები და მონიტორინგი გაუწიონ დირექტორატის მიერ მის შესრულებას; 
ბ) უზრუნველყონ ბიუროს მართვა სამართლიანობის, კომპეტენტურობის, პროფესიონალიზმისა და ეთიკის პრინციპების დაცვით, მათ შორის, ამ მიზნით ხელი შეუწყონ თანამშრომლების კვალიფიკაციის ამაღლებას;
გ) განსაზღვრონ ორგანიზაციული სტრუქტურა, მათ შორის, როლები და პასუხისმგებლობები იმგვარად, რომ უზრუნველყოფილ იქნეს სამეთვალყურეო საბჭოსა და დირექტორატის მიერ საკუთარი უფლებამოსილებების ჯეროვანი შესრულება და ეფექტიანი გადაწყვეტილების მიღების პროცესი. დირექტორატის ერთობლივ და დირექტორების ინდივიდუალურ როლებსა და პასუხისმგებლობებს სამეთვალყურეო საბჭო ოფიციალური დოკუმენტით განსაზღვრავს;
დ) უზრუნველყონ ბიუროს საქმიანობის კანონმდებლობის, მათ შორის, საზედამხედველო მოთხოვნებთან შესაბამისობა, ამ მიზნით, მათ შორის, დაამტკიცონ ორგანიზაციის საქმიანობასა და რისკების მართვასთან დაკავშირებული პოლიტიკა-პროცედურები მოქმედი კანონმდებლობისა და საზედამხედველო მოთხოვნების შესაბამისად და მონიტორინგი/ზედამხედველობა გაუწიონ მათ შესრულებას;
ე) რისკების მართვის დირექტორთან (შემდგომში - რისკების დირექტორთან) და დირექტორატის სხვა წევრებთან თანამშრომლობის შედეგად განსაზღვრონ ბიუროს რისკის აპეტიტი;
ვ) მონიტორინგი გაუწიონ დირექტორატის საქმიანობას და შეაფასონ მათ მიერ მიღებული გადაწყვეტილებები. შეფასების შედეგების გათვალისწინებით მიიღონ შესაბამისი ზომები, რაც, მათ შორის, შესაძლოა მოიცავდეს დირექტორის/დირექტორატის წევრების კვალიფიკაციის ამაღლებას;
ზ) შექმნან აუდიტის კომიტეტი „მეწარმეთა შესახებ“ საქართველოს კანონის 57-ე მუხლის შესაბამისად, რეგულარულად გაუწიონ ზედამხედველობა მის საქმიანობას და არანაკლებ კვარტალში ერთხელ განიხილონ მის მიერ მომზადებული ანგარიშები;
თ) უზრუნველყონ კონტროლის ფუნქციების ეფექტურობა და დამოუკიდებლობა, რაც გულისხმობს საქმიანობის განხორციელებისას ობიექტური და დამოუკიდებელი გადაწყვეტილებების მიღების შესაძლებლობას, სხვა ნებისმიერი მხარის გავლენის/პოტენციური გავლენის გარეშე;
ი) უზრუნველყონ შესაბამისობის ფუნქციის დამოუკიდებლობა, უფლებამოსილება და შეუზღუდავი წვდომა სამეთვალყურეო საბჭოსთან.
8. სამეთვალყურეო საბჭოს წევრთაგან ირჩევა თავმჯდომარე, რომელიც პასუხისმგებელია სამეთვალყურეო საბჭოს მთლიან ეფექტურ ფუნქციონირებაზე, მათ შორის, სამეთვალყურეო საბჭოს წევრებს შორის ნდობისა და კოლეგიალური ურთიერთობების ჩამოყალიბებაზე, დირექტორატსა და სამეთვალყურეო საბჭოს შორის ურთიერთობის კოორდინაციაზე, ანგარიშვალდებულებასა და ეფექტურ თანამშრომლობაზე.
9. სამეთვალყურეო საბჭო, მისი წევრი არ არის უფლებამოსილი, საერთო კრების თანხმობის გარეშე განახორციელოს თავისი უფლებების სხვისთვის დელეგირება, გარდა კანონმდებლობით გათვალისწინებული შემთხვევებისა და სამეთვალყურეო საბჭოს მიერ საკუთარი უფლებამოსილებების საბჭოს დონეზე შექმნილ კომიტეტ(ებ)ზე დელეგირებისა, რის თაობაზეც უნდა ეცნობოს ეროვნულ ბანკს.
10. სამეთვალყურეო საბჭოსთან შექმნილი აუდიტის კომიტეტი სხვა ფუნქციებთან ერთად პასუხისმგებელია:
ა) განსაზღვროს შიდა კონტროლის საკითხებთან მიმართებაში ბიუროს მიდგომები;
ბ) მონიტორინგი გაუწიოს ფინანსური ანგარიშგების პროცესებს  და დაამტკიცოს გამოსაქვეყნებელი ფინანსური ანგარიშგებები;
გ) განიხილოს და დაამტკიცოს ჩასატარებელი შიდა აუდიტის მასშტაბი და ჩატარების სიხშირე;
დ) მონიტორინგი გაუწიოს და აქტიურად ითანამშრომლოს ბიუროს შიდა და გარე აუდიტორებთან;
ე) მიიღოს შიდა აუდიტის ინდივიდუალური შემოწმების შედეგების ამსახველი ანგარიშები და საქმიანობის პერიოდული საანგარიშგებო ინფორმაცია  და უზრუნველყოს დირექტორატის მხრიდან სათანადო ღონისძიებების დროულად გატარება აუდიტის პროცესში ან კონტროლის სხვა ფუნქციების მიერ იდენტიფიცირებული კონტროლის სისუსტეების, კანონმდებლობასთან შეუსაბამობის ან სხვა ნაკლოვანებათა აღმოსაფხვრელად;
ვ) უზრუნველყოს შიდა და გარე აუდიტორების ფუნქციების ადეკვატურობა, დამოუკიდებლობა და საჭიროებისამებრ, მათი ეფექტური ურთიერთთანამშრომლობა.
11. ბიუროს ხელმძღვანელობასა და წარმომადგენლობაზე, ბიუროს საქმეების მართვასა და მისი ფუნქციების შესრულებაზე პასუხისმგებელი არიან ბიუროს დირექტორები.
12. ბიუროს დირექტორატის სტრუქტურაში უნდა იყოს სამეთვალყურეო საბჭოს მიერ დანიშნული გენერალური დირექტორი/აღმასრულებელი დირექტორი, რომელსაც ეკისრება საბოლოო პასუხისმგებლობა ბიუროს შიდა ოპერაციებზე, შესაბამისობასა და საქმიანობაზე. ამასთან, გენერალური დირექტორი/აღმასრულებელი დირექტორი, სხვა ფუნქციებთან ერთად, ასრულებს ბიუროს დირექტორატისა და სამეთვალყურეო საბჭოს დამაკავშირებელ ფუნქციას. დირექტორატში ასევე უნდა შედიოდეს რისკების დირექტორი, ხოლო დამატებით შესაძლოა შედიოდეს სხვა მიმართულებების დირექტორები. 
13. ბიუროს დირექტორატის სულ მცირე ერთი წევრი უნდა აკმაყოფილებდეს საქართველოს ეროვნული ბანკის პრეზიდენტის ბრძანებით დამტკიცებული „კომერციული ბანკის, მიკრობანკისა და საკრედიტო საინფორმაციო ბიუროს კიბერუსაფრთხოების მართვის წესის“ მე-3 მუხლის მე-9 პუნქტით განსაზღვრულ მოთხოვნებს.
14. ბიუროს დირექტორატი სხვა ფუნქციებთან ერთად პასუხისმგებელია:
ა) ბიუროს ყოველდღიურ საქმიანობაზე და ანგარიშვალდებულია სამეთვალყურეო საბჭოს წინაშე. დირექტორატი აწვდის სამეთვალყურეო საბჭოს მისი ფუნქციების შესრულებისთვის საჭირო ინფორმაციას, სულ მცირე, იმ ფორმატითა და სიხშირით, რასაც დაადგენს სამეთვალყურეო საბჭო. ასევე, დამატებით იმ ინფორმაციას, რასაც დირექტორატი გადაწყვეტს, რომ აუცილებელია სამეთვალყურეო საბჭოს მიერ გადაწყვეტილების მისაღებად;
ბ) ბიუროს სტრატეგიისა და პოლიტიკის განხორციელებაზე, ოპერაციებზე, აქტივების ხარისხზე და სამომავლო საქმიანობის დაგეგმვაზე;
გ) რისკების მართვისა და მათი ნეგატიური გავლენის შემცირების მიზნით ჯანსაღი შიდა კონტროლის სისტემების შექმნაზე;
დ) თანამშრომელთა კვალიფიკაციაზე, თანამშრომელთა ფუნქცია-მოვალეობების გადანაწილებასა და ბიუროში ანგარიშვალდებულებისა და გამჭვირვალობის უზრუნველყოფაზე;
15. ბიუროს რისკების დირექტორი მონიტორინგს უწევს ბიუროს რისკების მართვის ფუნქციის ეფექტურ განხორციელებას, რომელიც მათ შორის, მოიცავს, რისკის მართვის სისტემების, პოლიტიკების, პროცესების კუთხით თანამშრომელთა უნარებისა და კვალიფიკაციის ამაღლებას. რისკების დირექტორს უნდა ჰქონდეს საკმარისი უფლებამოსილება, წვდომა და პირდაპირი ანგარიშგება სამეთვალყურეო საბჭოსთან, საკუთარი ფუნქციების ეფექტურად განხორციელების მიზნებისთვის, რაც მათ შორის, მოიცავს რისკების დირექტორის უფლებამოსილებას, მოითხოვოს სამეთვალყურეო საბჭოსთან ან საბჭოს დამოუკიდებელ წევრთან შეხვედრა დირექტორატის წევრების ჩართულობის გარეშე. ამასთან, რისკების დირექტორი რეგულარულ ანგარიშგებას უნდა ახორციელებდეს სამეთვალყურეო საბჭოსთან და დირექტორატთან ისეთი ფორმითა და ფორმატით, რაც მათ შესაძლებლობას მისცემს გააანალიზონ ბიუროს რისკები. აღნიშნული ანგარიშგებები მოთხოვნისთანავე ხელმისაწვდომი უნდა იყოს ეროვნული ბანკისთვისაც.
16. ბიუროს რისკების მართვის საერთო ჩარჩოს, რომლის მიხედვითაც ხდება გადაწყვეტილების მიღება ბიუროს სტრატეგიაზე და რისკებზე, განსაზღვრავს ბიუროს სამეთვალყურეო საბჭო და დირექტორატი. აღნიშნული მოიცავს რისკების იდენტიფიცირების, გაზომვის, მართვის და კონტროლის დადგენილ პროცესებს. ბიუროს რისკების მართვის საერთო ჩარჩო ნათლად უნდა განსაზღვრავდეს რისკების მართვის ორგანიზაციულ პასუხისმგებლობებს, რომლებიც ფორმალურად „დაცვის სამ ხაზში“ უნდა ნაწილდებოდეს: 
ა) ბიზნესის ხაზი, რაც გულისხმობს რისკების ამღებთა ხაზს, რომელიც პასუხისმგებელია ბიუროს პროდუქტების რისკების პირველად იდენტიფიკაციაზე, შეფასებაზე, მართვაზე, მონიტორინგსა და ანგარიშგებაზე. დაცვის პირველი ხაზი უნდა ითვალისწინებდეს ბიუროს რისკის აპეტიტს, პოლიტიკებს, პროცედურებსა და კონტროლებს;
ბ) რისკების მართვის ფუნქცია და შესაბამისობის ფუნქცია, რომელიც დამოუკიდებელი უნდა იყოს დაცვის პირველი ხაზისგან და რომელიც მონიტორინგს უწევს ბიუროს მიერ რისკების აღების პროცესებს, აფასებს რისკებსა და დაკავშირებულ საკითხებს ბიზნესის ხაზისგან დამოუკიდებლად. ამასთან, აღნიშნული ხაზი ხელს უნდა უწყობდეს, დირექტორატის და ბიზნესის ხაზის მიერ რისკების სრულყოფილად იდენტიფიცირებასა და კრიტიკულად შეფასების პროცესების არსებობას. ამ ხაზის  ფუნქციონირებაში წამყვანი როლი აქვს ბიუროს რისკების დირექტორს. ამასთან, მნიშვნელოვანია, რომ რისკების პირველადი იდენტიფიცირების პასუხისმგებლობა ბიზნესის ხაზს ეკისრებოდეს.  შესაბამისობის ფუნქცია, რომელიც ასევე მეორე ხაზის ნაწილია, სხვა ამოცანებთან ერთად მონიტორინგს უნდა უწევდეს პროცესების საქართველოს კანონმდებლობასთან, მათ შორის, მარეგულირებელ მოთხოვნებთან და ბიუროს შიდა პოლიტიკა-პროცედურებთან შესაბამისობას და აღნიშნულთან დაკავშირებით ანგარიშგებას ახდენდეს პირდაპირ სამეთვალყურეო საბჭოსთან და იმავე ინფორმაციას აწვდიდეს დირექტორატს;
გ) შიდა აუდიტის ფუნქცია, რომელიც დამოუკიდებელი უნდა იყოს პირველი და მეორე ხაზისგან და რომელიც რისკების ეფექტური მართვის მიზნებისთვის პასუხისმგებელია დამოუკიდებლად შეაფასოს ბიუროს შიდა კონტროლის სისტემის, დაცვის პირველი და მეორე ხაზების და რისკების მართვის მთლიანი ჩარჩოს თანმიმდევრულობა და ეფექტურობა. 
17. რისკების ქმედითი მართვისთვის, მნიშვნელოვანია ბიუროს გააჩნდეს ჯანსაღი შიდა კონტროლის სისტემები, რაც, მათ შორის, მოიცავს ეფექტიან შიდა აუდიტის ფუნქციას, რომელიც უზრუნველყოფს სამეთვალყურეო საბჭოსა და დირექტორატისთვის დამოუკიდებელი რწმუნების წარდგენას ბიუროს შიდა კონტროლის, რისკების მართვისა და მართვის სისტემებისა და პროცესების ეფექტურობის თაობაზე. სამეთვალყურეო საბჭომ და დირექტორატმა უნდა უზრუნველყონ შიდა აუდიტის დამოუკიდებლობა და ქმედითი ფუნქციონირება, მათ შორის, იმ საშუალებებით, რომ:
ა) უზრუნველყოფილ იქნეს შიდა აუდიტის ფუნქციის სრული წვდომა ბიუროში არსებულ ინფორმაციასთან, ჩანაწერებთან, მონაცემებთან, რაც მოიცავს წვდომას თითოეული საკონსულტაციო და გადაწყვეტილების მიმღები ერთეულების ინფორმაციულ სისტემებთან, ჩანაწერებთან და ოქმებთან;
ბ) სრულად იქნეს შენარჩუნებული შიდა აუდიტის ფუნქციის დამოუკიდებლობა და ობიექტურობა, მათ შორის, სტრუქტურული დამოუკიდებლობა, შიდა კონტროლის, რისკების მართვის და მართვის სისტემებისა და პროცესების ეფექტურობისა და ეფექტიანობის შეფასებისას;
გ)  უზრუნველყოფილ იქნეს, რომ შიდა აუდიტს ჰქონდეს საკმარისი კვალიფიკაციის, უნარებისა და გამოცდილების მქონე რესურსები;
დ) დირექტორატის მხრიდან უზრუნველყოფილი იყოს შიდა აუდიტთან დაკავშირებული საკითხებისა და ნაკლოვანებების დროული და ეფექტური აღმოფხვრა.
18. ბიუროს უნდა ჰქონდეს შიდა აუდიტის საქმიანობის ყოველწლიური გეგმა, რომელიც შეიძლება იყოს მრავალწლიანი შიდა აუდიტის საქმიანობის გეგმის ნაწილი. აღნიშნული გეგმის შემუშავებაზე პასუხისმგებელია შიდა აუდიტის ფუნქციაზე პასუხისმგებელი პირი, ხოლო მტკიცდება აუდიტის კომიტეტის მიერ. განხორციელებული შეფასების სისწორეზე პასუხისმგებლობა ეკისრება ბიუროს შიდა აუდიტის ფუნქციას იმ შემთხვევაშიც, თუ აღნიშნული აუდიტი ხორციელდება მესამე მხარის მომსახურების გზით.
19. შიდა აუდიტის ფუნქცია ანგარიშვალდებულია სამეთვალყურეო საბჭოსა და მასთან არსებულ აუდიტის კომიტეტთან. გარდა სამეთვალყურეო საბჭოს წინაშე ანგარიშვალდებულებისა, იმის გათვალისწინებით, რომ ბიუროში ადეკვატური და ეფექტური შიდა აუდიტის ფუნქციის უზრუნველყოფა დირექტორატის პასუხისმგებლობაცაა, შიდა აუდიტის ფუნქციის მიერ დაუყოვნებლივი ანგარიშგება უნდა ხდებოდეს დირექტორატთან იდენტიფიცირებულ საკითხებსა და შეფასების შედეგებზე, რათა დირექტორატის მხრიდან დროულად ხდებოდეს შესაბამისი ზომების მიღება, რის შედეგებსაც შიდა აუდიტის ფუნქცია დირექტორატთან ერთად უნდა განიხილავდეს და შესაბამის სტატუსს მიღებული ზომების, შედეგებისა და დაგეგმილი ღონისძიებების თაობაზე სამეთვალყურეო საბჭოს აწვდიდეს. 
20. აუდიტის კომიტეტი ვალდებულია, სულ მცირე, ყოველწლიურად შეაფასოს შიდა აუდიტის ფუნქციის საქმიანობის ეფექტურობა.
21. ამ მუხლით გათვალისწინებული მოთხოვნების შეუსრულებლობის ან არაჯეროვნად შესრულების შემთხვევაში, ეროვნული ბანკი უფლებამოსილია, ბიუროს მოსთხოვოს კორპორაციული მართვის სისტემაში ცვლილების შეტანა, ისევე როგორც რისკის პროფილის, საქმიანობის მასშტაბების, მფლობელობის სტრუქტურისა თუ სხვა მახასიათებლების გათვალისწინებით, დაუდგინოს კორპორაციული მართვის დამატებითი/ინდივიდუალური მოთხოვნები.

მუხლი 14. ბიუროს და პლატფორმის საოპერაციო რისკების მართვის ჩარჩო
1. საქართველოში მოქმედ ყველა ბიუროს/პლატფორმას უნდა გააჩნდეს საოპერაციო რისკების მართვის ჩარჩო (შემდგომში – ჩარჩო).
2. ბიურო/პლატფორმა ვალდებულია, რეგულარულად შეაფასოს ჩარჩოს ადეკვატურობა და განაახლოს ის მოსალოდნელი საოპერაციო რისკებისა და რისკის პროფილის ცვლილების შესაბამისად. 
3. ჩარჩოში შემავალი ყველა პოლიტიკა სრულად უნდა იყოს ფორმალიზებული და წერილობით დოკუმენტირებული. ჩარჩო უნდა შედგებოდეს იმ პოლიტიკების  ერთობლიობისგან, რომელიც ნათლად და გასაგებად ასახავს, სულ მცირე, შემდეგ საკითხებს: 
ა) საოპერაციო რისკების მართვის მიზნობრივ მაჩვენებლებს და სიმძიმის დონეებს, შესაბამისი რისკის აპეტიტსა და ტოლერანტობის ზღვარს, მათ შორის, რაოდენობრივ ლიმიტებსა და ხარისხობრივ კრიტერიუმებს, აგრეთვე, რისკის აპეტიტის დარღვევაზე რეაგირების პროცესს;
ბ) საოპერაციო რისკებთან დაკავშირებული ტერმინების, განმარტებებისა და კლასიფიკაციების ერთიან ტაქსონომიას, რომელიც, სულ მცირე, უნდა მოიცავდეს:
ბ.ა) საოპერაციო რისკის განმარტებას და აღნიშნული რისკის გამიჯვნას სხვა ტიპის რისკებისგან;
ბ.ბ) საოპერაციო რისკების დანაკარგებისა და საოპერაციო მდგრადობის განმარტებებს და მეთოდოლოგიურ განსაზღვრებებს;
ბ.გ) მოვლენათა ტიპების და კატეგორიების ჭრილში საოპერაციო რისკების კლასიფიკაციას და შესაბამისი რისკის განსაზღვრას;
ბ.დ) საოპერაციო რისკთან დაკავშირებულ სხვა ტერმინებსა და განსაზღვრებებს, რომლებიც ხელს უწყობს ბიუროს/პლატფორმის მასშტაბით საოპერაციო რისკების მართვის ერთიანი მეთოდოლოგიის გავრცელებას.
გ) საოპერაციო რისკების შეფასების ინსტრუმენტებს და მეთოდებს, რომლებიც, სულ მცირე, უნდა მოიცავდეს:
გ.ა) ბიზნესპროცესების იდენტიფიკაციას და განსაზღვრას;
გ.ბ) პოტენციური საოპერაციო რისკების იდენტიფიკაციას და აღრიცხვას შემდგომი ანალიზისა და პრევენციული ღონისძიებების გატარების მიზნით;
გ.გ) საოპერაციო რისკების დანაკარგების მონაცემთა ბაზას;
გ.დ) საოპერაციო რისკის შეფასებისა და გაზომვის რაოდენობრივ და ხარისხობრივ მექანიზმებს, მათ შორის, რისკისა და კონტროლის თვითშეფასებას, სცენარების ანალიზს, ძირითადი რისკის ინდიკატორებსა და რისკის რუკას;
დ) საოპერაციო რისკების მართვის პროცესის სასიცოცხლო ციკლს, რომელიც, სულ მცირე, უნდა მოიცავდეს: 
დ.ა) არსებული და მოსალოდნელი რისკის იდენტიფიკაციას, შესაბამისი კონტროლის მექანიზმების დანერგვას, მათი ეფექტიანობის დამოუკიდებელ ტესტირებას, სისტემურ აღრიცხვასა და ზედამხედველობას; 
დ.ბ) რისკების მონიტორინგს და ანგარიშგებას; 
დ.გ) რისკების შერბილებას (მიტიგაციას) და ნარჩენი რისკების შეფასებას.
ე) აუთსორსინგთან დაკავშირებული რისკების მართვას;
ვ) მესამე მხარეებზე და ეკონომიკის სხვა სექტორებზე დამოკიდებულებას/დამოკიდებულებებს;
ზ) თაღლითობის რისკების იდენტიფიცირების, მონიტორინგის, ანგარიშგებისა და კონტროლის მექანიზმს; 
თ) საოპერაციო მდგრადობის სტრატეგიას, რომელიც განსაზღვრავს საქმიანობის შეფერხების პირობებში ბიუროს კრიტიკული ოპერაციების ფუნქციონირებისა და ბიზნესის უწყვეტობის მართვის პრინციპებს, ბიუროს რისკის აპეტიტისა და ტოლერანტობის გათვალისწინებით; 
ი) ბიზნესუწყვეტობის მართვას, რომელიც თავის მხრივ მოიცავს უბედური შემთხვევებისგან აღდგენის კომპონენტსაც;
კ) სიზუსტის რისკის მართვას, რაც გულისხმობს ბიუროს რისკის შესახებ მონაცემთა ანგარიშგებისა და მართვის საინფორმაციო სისტემების გამართულობას, მონაცემთა სიზუსტის, მთლიანობისა და ოპერატიულობის უზრუნველსაყოფად;
ლ) საინფორმაციო-საკომუნიკაციო ტექნოლოგიური რისკების მართვის პროცესების ინტეგრირებას და თავსებადობას საოპერაციო რისკების მართვის პრინციპებთან და მეთოდოლოგიასთან.
4. ბიუროს/პლატფორმის სამეთვალყურეო საბჭომ უნდა მიიღოს რწმუნება ბიუროს დირექტორატისგან/პლატფორმის დირექტორისგან ან/და სხვა რელევანტური სტრუქტურული ერთეულისგან/პირებისგან, რომ ბიუროს/პლატფორმის ჩარჩო სრულად არის დანერგილი ბიუროს/პლატფორმის რისკების მართვის საერთო ჩარჩოსა და   პროცესებში.  იმ შემთხვევაში, თუ პლატფორმას არ ჰყავს სამეთვალყურეო საბჭო, აღნიშნულ რწმუნებას უნდა ფლობდეს მისი დირექტორი. 
5. ბიურო/პლატფორმა ვალდებულია, რეგულარულად, არანაკლებ წელიწადში ერთხელ, შეაფასოს ჩარჩოს ადეკვატურობა და განაახლოს იგი საჭიროებისამებრ, მათ შორის, მოსალოდნელი საოპერაციო რისკების, ბიუროს/პლატფორმის რისკის პროფილის ცვლილების ან სხვა ახალ გარემოებებთან შესაბამისობის მიზნით.
6. ბიუროს/პლატფორმას ევალება უზრუნველყოს საოპერაციო რისკის იდენტიფიკაცია და შეფასება, როგორც საოპერაციო რისკების ეფექტიანი მართვის სისტემის ფუნდამენტური კომპონენტი, რაც უშუალოდ უწყობს ხელს საოპერაციო მდგრადობის შენარჩუნებას.
7. ბიურო/პლატფორმა ვალდებულია, შეიმუშაოს პოლიტიკა/პროცედურები, რომელიც ითვალისწინებს ნებადართული საქმიანობის ფარგლებში ახალი პროდუქტების შეფასებას და დამტკიცებას. ამ პუნქტით გათვალისწინებულ პოლიტიკა-პროცედურებს შეიმუშავებს ბიუროს დირექტორატი/პლატფორმის დირექტორი და  ამტკიცებს სამეთველყურეო საბჭო, ხოლო თუ პლატფორმას არ ჰყავს სამეთვალყურეო საბჭო - შესაბამისი უფლებამოსილი პირი/ორგანო. აღნიშნული პოლიტიკა-პროცედურები, მათ შორის, უნდა ითვალისწინებდეს:
ა) ეროვნული ბანკისთვის ახალი პროდუქტის დანერგვის შესახებ წინასწარ შეტყობინებას;
ბ) ჩანაწერს იმის თაობაზე, დაკავშირებულია თუ არა პროდუქტი აუთსორსინგულ ურთიერთობასთან;
გ) ახალი პროდუქტის თანმდევ რისკებს;
დ) იმ ცვლილებებს, რაც შეიძლება დაფიქსირდეს ბიუროს/პლატფორმის საოპერაციო რისკის პროფილში, რისკის აპეტიტსა და ტოლერანტობაში, არსებული პროდუქტების რისკების გათვალისწინებით;
ე) საჭირო კონტროლებს, რისკების მართვის პროცესებს და რისკის მიტიგაციის სტრატეგიებს;
ვ) ნარჩენ რისკს;
ზ) ახალ პროდუქტთან დაკავშირებულ საოპერაციო რისკების შეფასების პროცედურებს და რისკის გაზომვის და მონიტორინგის მექანიზმებს.
8. ბიუროს რისკის მართვის ფუნქცია/პლატფორმის საოპერაციო რისკების მართვაზე პასუხისმგებელი სტრუქტურული ერთეული/პირი ჩართული უნდა იყოს ახალი პროდუქტის დამტკიცების პროცესში, რომელიც უნდა ეფუძნებოდეს ბიუროს/პლტფორმის მიერ შემუშავებულ ახალი პროდუქტის დამტკიცების პოლიტიკა-პროცედურებს.
9. ბიუროს/პლატფორმის დირექტორი/დირექტორატი პასუხისმგებელია ბიუროს/პლატფორმის მასშტაბით საოპერაციო რისკების მართვის ჭრილში პოლიტიკა-პროცედურების, პროცესებისა და სისტემების დანერგვასა და მართვაზე, რაც, მათ შორის, მოიცავს ბიუროს/პლატფორმის ყველა პროდუქტის ბიუროს/პლატფორმის რისკის აპეტიტთან თანხვედრის უზრუნველყოფას, როგორც მიმდინარე საქმიანობის პროცესში, ასევე, ნებისმიერი ცვლილების დანერგვისას. გარდა ამისა, ბიუროს/პლატფორმის დირექტორმა/დირექტორატმა უნდა უზრუნველყოს საოპერაციო რისკების მოვლენების შესახებ ინფორმაციის გაცვლის ეფექტური მექანიზმის არსებობა.
10. ბიუროს/პლატფორმას უნდა ჰქონდეს დამტკიცებული პოლიტიკა, რომელიც განსაზღვრავს საოპერაციო რისკების მართვის პროცესში საოპერაციო რისკების მართვის ფუნქციის/საოპერაციო რისკების მართვაზე პასუხისმგებელი სტრუქტურული ერთეულის/პირის როლებსა და პასუხისმგებლობას, ორგანიზაციის ზომის, კომპლექსურობისა და რისკების გათვალისწინებით.
11. ბიუროს საოპერაციო რისკების მართვის ფუნქციამ ბიუროს ბიზნესხაზების მიხედვით უნდა აწარმოოს, საოპერაციო რისკების პროფილისა და საოპერაციო მდგრადობის პერიოდული ანგარიშგება რისკების დირექტორთან, რომელიც პასუხისმგებელია ამ ინფორმაციის სამეთვალყურეო საბჭოსთვისა და დირექტორატისთვის დროულ მიწოდებაზე. იმ შემთხვევებში, როდესაც არსებითმა ხარვეზებმა შესაძლოა გავლენა მოახდინოს ბიუროს კრიტიკული ფუნქციების შესრულებაზე, ინფორმაციის ესკალირება უნდა განხორციელდეს დაუყოვნებლივ. პლატფორმის შემთხვევაში, შესაბამისი პასუხისმგებელი სტრუქტურული ერთეულის/პირის მიერ უნდა მოხდეს პლატფორმის მიერ განსაზღვრული შესაბამისი  ორგანოს ინფორმირება. 
12. ბიუროს დირექტორატი/პლატფორმის დირექტორი პასუხისმგებელია ბიუროს/პლატფორმის საოპერაციო რისკის მოვლენის განსაზღვრასა და ეროვნულ ბანკთან შეთანხმებაზე. ასევე, საოპერაციო რისკის მოვლენის (მათ შორის, მსხვილი საოპერაციო რისკის მოვლენის) ეროვნული ბანკისთვის შეტყობინების მექანიზმის შემუშავებაზე.
13. მსხვილი საოპერაციო რისკის მოვლენის დადგომის, მაღალი ალბათობის, მოლოდინის ან დაფიქსირების შემთხვევაში, ბიურო/პლატფორმა ვალდებულია, დაუყოვნებლივ აცნობოს აღნიშნულის შესახებ ეროვნულ ბანკს, ამ წესის დანართი №2-ის შესაბამისად. ამასთან,  ბიურო/პლატფორმა ვალდებულია, კვარტალში ერთხელ მოახდინოს ეროვნული ბანკის ინფორმირება დამდგარი საოპერაციო რისკის მოვლენების შესახებ.
14. ბიუროს შიდა აუდიტის ფუნქციას, როგორც დაცვის მესამე ხაზს, ევალება რეგულარულად, არანაკლებ 3 (სამ) წელიწადში ერთხელ, შეაფასოს ბიუროს ჩარჩოს, მათ შორის, დაკავშირებული სისტემებისა და პროცესების, შესაბამისობა და ეფექტურობა. რისკზე დაფუძნებული მიდგომის ან/და შიდა აუდიტის გეგმის შესაბამისად, ბიზნესპროცესების შემოწმების ფარგლებში, შიდა აუდიტის ფუნქციამ უნდა შეაფასოს ბიუროში დანერგილი კონტროლის მექანიზმების ადეკვატურობა და გამართული ფუნქციონირება. შიდა აუდიტის ფუნქციას, ასევე, უნდა ჰქონდეს საკმარისი რწმუნება, რომ ბიუროს მიერ გამოყენებული რაოდენობრივი ანალიზისა და რისკების შეფასების სისტემები საკმარისად მდგრადი და საიმედოა.
15. ეროვნული ბანკის მოთხოვნის შემთხვევაში, ბიურომ/პლატფორმამ უნდა განახორციელოს საინფორმაციო-საკომუნიკაციო ტექნოლოგიების დამოუკიდებელი,  მიუკერძოებელი და კვალიფიციური აუდიტი და აუდიტის დასკვნა წარუდგინოს ეროვნულ ბანკს. საინფორმაციო-საკომუნიკაციო ტექნოლოგიების აუდიტი სულ მცირე უნდა მოიცავდეს, საინფორმაციო-საკომუნიკაციო ტექნოლოგიების  მმართველობისა და კრიტიკული და მნიშვნელოვანი სისტემების აუდიტის ჩატარებას,  COBIT სტანდარტის გამოყენებით ან ალტერნატიული სტანდარტით, რომელსაც გააჩნია ეკვივალენტური ან უფრო მაღალი სანდოობა. საინფორმაციო-საკომუნიკაციო ტექნოლოგიების აუდიტის სტანდარტის, ფარგლების, მასშტაბის, გავრცელების სფეროსა და აუდიტის განმახორციელებელი სუბიექტის შესახებ უნდა განხორციელდეს ეროვნული ბანკის წინასწარი ინფორმირება.

მუხლი 15. მოთხოვნები კიბერ და ინფორმაციული უსაფრთხოების მიმართ
1.	ინფორმაციის კონფიდენციალურობის, მთლიანობისა და ხელმისაწვდომობის მიზნით, მათ შორის, პერსონალური მონაცემების დაცვის უზრუნველსაყოფად, ბიუროს/პლატფორმას შემუშავებული და დანერგილი უნდა ჰქონდეს ინფორმაციული უსაფრთხოების მართვის სისტემა სათანადო პოლიტიკა-პროცედურებით. ინფორმაციული უსაფრთხოების უზრუნველმყოფი პროცესები უნდა ემსახურებოდეს ინფორმაციის, მათ შორის, სენსიტიური საგადახდო და პერსონალური მონაცემების, დაცვას შენახვის (data-at-rest), მიმოცვლის (data-in-transit), დამუშავებისა (data-in-use) და განადგურების პროცესში.
2.	ბიურომ უნდა დაიცვას საქართველოს ეროვნული ბანკის პრეზიდენტის ბრძანებით დამტკიცებული „კომერციული ბანკის, მიკრობანკისა და საკრედიტო საინფორმაციო ბიუროს კიბერუსაფრთხოების მართვის წესით“ გათვალისწინებული შესაბამისი  მოთხოვნები.
3.	პლატფორმამ არანაკლებ წელიწადში ერთხელ უნდა ჩაატაროს შეღწევადობის ტესტირება, ქსელში ჩართულ ყველა სისტემაზე. აღნიშნული უნდა განახორციელოს ასევე მნიშვნელოვანი IT ცვლილების შემთხვევაში. შეღწევადობის ტესტირება უნდა განხორციელდეს მაღალკვალიფიციური და გამოცდილი სპეციალისტების მიერ.
4.	პლატფორმამ არანაკლებ წელიწადში ერთხელ, უნდა განახორციელოს ინფორმაციული უსაფრთხოების დამოუკიდებელი აუდიტი საერთაშორისოდ აღიარებული სტანდარტების გამოყენებით (NIST, ISO). აღნიშნული აუდიტი უნდა განხორციელდეს დამოუკიდებელი, კვალიფიციური და მიუკერძოებელი აუდიტორების მიერ, რომელთაც აქვთ შესაბამისი დარგობრივი კომპეტენცია, რაც დასტურდება სათანადო სერტიფიკატებით.
5.	პლატფორმის დირექტორმა უნდა შეიმუშაოს კიბერუსაფრთხოების ინციდენტის ეროვნული ბანკისთვის შეტყობინების მექანიზმი, რომლის გამოყენებით პლატფორმა ვალდებულია კიბერუსაფრთხოების ინციდენტი დაუყოვნებლივ შეატყობინოს ეროვნულ ბანკს. ბიურო ვალდებულია, კიბერუსაფრთხოების ინციდენტის თაობაზე ინფორმაცია ეროვნულ ბანკს წარუდგინოს საქართველოს ეროვნული ბანკის პრეზიდენტის ბრძანებით დამტკიცებული „საოპერაციო რისკის მოვლენების და კიბერუსაფრთხოების ინციდენტების შესახებ ინფორმაციის გაცვლის წესის“ შესაბამისი მოთხოვნების დაცვით.
6.	ეროვნული ბანკის მოთხოვნის შემთხვევაში, პლატფორმამ უნდა წარადგინოს ამ მუხლის პირველი და მე-3-მე-5 პუნქტებით გათვალისწინებული ინფორმაციული უსაფრთხოების დოკუმენტირებული პოლიტიკა-პროცედურები, აუდიტისა და შეღწევადობის ტესტირების ანგარიშები, მათ შორის, გამოვლენილი ხარვეზების აღმოსაფხვრელად შემუშავებული სამოქმედო გეგმა და ინფორმაცია კიბერუსაფრთხოების ინციდენტის ეროვნული ბანკისთვის შეტყობინების მექანიზის შესახებ.

მუხლი 16. მოთხოვნები ბიუროს ბიზნესუწყვეტობის მართვის შესახებ
1.	ბიზნესუწყვეტობის მართვის ფარგლებში ბიუროს უნდა ჰქონდეს ფორმალიზებული ბიზნესუწყვეტობის მართვის პოლიტიკა, საოპერაციო მდგრადობისა და ბიზნესუწყვეტობის გეგმა, რეაგირების მექანიზმები და დაკავშირებული დოკუმენტები, რომლებიც განსაზღვრავს ბიუროს საოპერაციო მდგრადობისა და უწყვეტ რეჟიმში ფუნქციონირების შესაძლებლობას. 
2.	ბიზნესუწყვეტობის მართვის პოლიტიკით, სულ მცირე,  უნდა განისაზღვროს, ის მიდგომები და პრინციპები, რომლის საშუალებითაც ბიურო განიხილავს მისი კრიტიკული ბიზნესპროცესების აღდგენას, საოპერაციო მდგრადობის უზრუნველყოფას საქმიანობის როგორც დროებითი წყვეტის, ისე ხანგრძლივი შეფერხებების მართვას.
3.	ბიუროს ბიზნესუწყვეტობის მართვის პროცესი, სულ მცირე, უნდა ითვალისწინებდეს შემდეგ საკითხებს:
ა) ბიზნესზე ზეგავლენის ანალიზს (ორიენტირებული კრიტიკულ ბიზნესპროცესებზე);
ბ) რისკების შეფასებას, მართვას და მონიტორინგს; 
გ) შიდა და გარე კავშირებისა და დამოკიდებულებების იდენტიფიცირებასა და შეფასებას;  
დ) ცნობიერების ამაღლების ღონისძიებებს;
ე) რეგულარულ ტესტირებას. 
4.	ბიზნესუწყვეტობის გეგმა უნდა იყოს პროაქტიული და მომავალზე ორიენტირებული. მასში გამოყენებულ უნდა იქნეს სცენარული ანალიზის მიდგომები, რეალურ შემთხვევებთან მიახლოებული და რისკზე დამყარებული კრიტიკული სცენარები, შესაბამისი შეფასებები და აღდგენის პროცედურები. სცენარები უნდა მოიცავდეს კრიტიკულ ფუნქციებს, კრიტიკულ შიდა/გარე მხარეებს, მათ შორის, დამხმარე კრიტიკული მომსახურების მომწოდებლებსა და მნიშვნელოვან მესამე მხარეებს. სცენარი უნდა დაექვემდებაროს თვისებრივ და რაოდენობრივ შეფასებას (მაგ., ბიზნესის ზემოქმედების ანალიზს - BIA). სცენარებში განსაზღვრული უნდა იყოს შეფერხების/წყვეტის დასაშვები ზღვრები და ლიმიტები, როგორიცაა აღდგენის მიზნობრივი დრო (RTO) და აღდგენის მიზნობრივი მაჩვენებელი (RPO).
5.	 ბიურომ უნდა განახორციელოს ბიზნესუწყვეტობის გეგმის სრული ტესტირება არანაკლებ წელიწადში ერთხელ. 
6.	ბიზნესუწყვეტობის გეგმა უნდა შეფასდეს და განახლდეს რეგულარულად, სულ მცირე წელიწადში ერთხელ, განსაკუთრებით მაშინ, როდესაც ბიუროში მნიშვნელოვანი ცვლილებები ფიქსირდება ან/და ახალი პროდუქტების დანერგვა იგეგმება.
7.	შიდა აუდიტი აქტიურად უნდა იყოს ჩართული ბიუროს ბიზნესუწყვეტობის პროცესებისა და ტესტირების შეფასებაში. შიდა აუდიტის მიერ შედგენილი რეკომენდაციები, რომლებიც ეხება ბიუროს ბიზნესუწყვეტობის მართვას, დროულად უნდა იქნეს  გათვალისწინებული და შესაბამისი ცვლილებები უნდა აისახოს ბიუროს ბიზნესუწყვეტობის მართვის პროცესში.
8.	ბიურო ვალდებულია, ბიზნესუწყვეტობის გეგმის ტესტირების შედეგები აღრიცხოს დეტალურად, როგორც წერილობით, ისე ელექტრონული ფორმით და ჩატარებული ტესტირების დასკვნა წარუდგინოს ეროვნულ ბანკს.
9.	ბიუროს უნდა გააჩნდეს როგორც ძირითადი, ასევე ალტერნატიული მონაცემთა ცენტრი, რომელიც იქნება ძირითადი მონაცემთა ცენტრისგან გეოგრაფიულად დივერსიფიცირებული. 
10.	ბიუროს მონაცემთა სულ მცირე ერთი ცენტრი (მათ შორის, ყველა საჭირო ტექნიკური უზრუნველყოფა), უნდა მდებარეობდეს საქართველოში. 
11.	ბიუროს ალტერნატიული მონაცემთა ცენტრი არ უნდა იყოს გამჟღავნებული იგივე რისკების მიმართ, რომლის მიმართაც გამჟღავნებულია ბიუროს ძირითადი მონაცემთა ცენტრი.

მუხლი 17. მოთხოვნები ბიუროს აუთსორსინგულ ოპერაციებთან დაკავშირებით
1.	ბიურო ვალდებულია, იმ აუთსორსინგული ურთიერთობის წამოწყებამდე, რაც უშუალოდ უკავშირდება მისი კრიტიკული ან/და მნიშვნელოვანი ფუნქციების აუთსორსინგზე გატანას, გონივრულ ვადაში, მაგრამ არანაკლებ 14 (თოთხმეტი) კალენდარული დღით ადრე აღნიშნულის თაობაზე შეატყობინოს ეროვნულ ბანკს. ბიურო, ასევე, ვალდებულია, აღნიშნულ ვადაში ეროვნულ ბანკს წარუდგინოს ინფორმაცია იმ შემთხვევაშიც, თუ აუთსორსინგზე გატანილი ფუნქცია შემდგომში გახდა კრიტიკული ან/და მნიშვნელოვანი. 
2.	ამ წესის მიზნებისთვის აუთსორსინგი არის ბიუროს მიერ მომსახურების მიმწოდებელთან, მათ შორის, მესამე მხარეებთან  დადებული შეთანხმება, რომლის მიხედვითაც მომსახურების მიმწოდებლის მიერ ხდება კრიტიკული ან/და მნიშვნელოვანი პროცესის, მომსახურების/სერვისის ან სხვა ისეთი საქმიანობის განხორციელება, რომელიც დაკავშირებულია ბიუროს საქმიანობასთან და რომლის შესრულება სხვა შემთხვევაში შესაძლებელი იქნებოდა ბიუროს მიერ. აუთსორსინგი, სხვა პროცესებთან ერთად, ასევე გულისხმობს და მოიცავს ღრუბლოვან მომსახურებასაც. ღრუბლოვანი აუთსორსინგული მომსახურების გამოყენებისას ბიურომ უნდა იხელმძღვანელოს საქართველოს ეროვნული ბანკის პრეზიდენტის 2023 წლის 1 აგვისტოს №195/04 ბრძანებით დამტკიცებული „ფინანსური ორგანიზაციების მიერ ღრუბლოვანი აუთსორსინგული მომსახურების გამოყენების სახელმძღვანელოთი“.
3.	ამ წესის მიზნებისთვის კრიტიკულად/მნიშვნელოვნად მიიჩნევა პროცესი, მომსახურება ან საქმიანობა ან მათი მხარდამჭერი საინფორმაციო სისტემები და ტექნოლოგიური ინფრასტრუქტურა, რომლის არასრულყოფილი, გაუმართავი ან წარუმატებელი ფუნქციონირება შეაფერხებს ან უარყოფით ზეგავლენას მოახდენს ბიუროს მიერ:
ა) საქართველოს კანონმდებლობით, მათ შორის, ამ წესით დადგენილ მოთხოვნებთან და ვალდებულებებთან  მუდმივ შესაბამისობაზე;
ბ) ფინანსურ მდგომარეობაზე, მოკლე და გრძელვადიან ფინანსურ მდგრადობასა და სიცოცხლისუნარიანობაზე, რაც მათ შორის მოიცავს აქტივებს, კაპიტალს, ხარჯებს, დაფინანსებას, ლიკვიდობას, მოგებასა და ზარალს;
გ) საოპერაციო მდგრადობაზე ან/და ბიზნესუწყვეტობაზე;
დ) მონაცემთა დაცვასა და კონფიდენციალობის დაცვაზე.
4. აუთსორსინგული ხელშეკრულება უნდა გაფორმდეს იმ პირობის დაცვით, რომ საჭიროების შემთხვევაში, ხელი არ შეეშალოს ან შეფერხდეს ეროვნული ბანკის მიერ ბიუროს საქმიანობის დროული და შეუფერხებელი აღდგენა, ასევე ბიუროს ეფექტიანი ზედამხედველობის განხორციელება. 
5. მესამე მხარეთა არსებული აუთსორსინგული სახელშეკრულებო ურთიერთობები და ხელშეკრულებით განსაზღვრული უფლებები/ვალდებულებები არ უნდა ეწინააღმდეგებოდეს საქართველოს კანონმდებლობის, მათ შორის, ამ წესის და საქართველოს ეროვნული ბანკის პრეზიდენტის 2018 წლის 27 აგვისტოს №195/04 ბრძანებით დამტკიცებული „საქართველოს ტერიტორიაზე საკრედიტო საინფორმაციო ბიუროსათვის ინფორმაციის მიწოდების, საკრედიტო საინფორმაციო ბიუროს ბაზაში ინფორმაციის აღრიცხვის და ხელმისაწვდომობის წესის“ მოთხოვნებს. 
6. აუთსორსინგული ხელშეკრულების გაფორმებისას, ხელშეკრულებაში გათვალისწინებულ უნდა იქნეს პირობა იმის შესახებ, რომ ეროვნულ ბანკს, როგორც ბიუროს ზედამხედველ ორგანოს, მიენიჭოს უფლება ბიუროსთან დაკავშირებული ნებისმიერი ინფორმაციის/დოკუმენტაციის დაუყოვნებელი და უპირობო გამოთხოვის შესახებ. 
7. აუთსორსინგული ხელშეკრულება ბათილია, თუ ბიურომ ეროვნულ ბანკს არ შეატყობინა ან მიაწოდა არასწორი/არაზუსტი ინფრომაცია დაგეგმილი აუთსორსინგული ურთიერთობის თაობაზე.
8. ბიუროს მიერ უცხოური კომპანიის აუთსორსინგული მომსახურების მიზნებისთვის შერჩევამ და საქართველოს ფარგლებს გარეთ კრიტიკული მონაცემების და პროცესების გატანამ ხელი არ უნდა შეუშალოს ეროვნული ბანკის მიერ ბიუროს შემოწმების შესაძლებლობას.  ამასთან, იმ შემთხვევაში, თუ ბიუროს მიერ საქართველოში წარმოებული ოპერაციების შესახებ ინფორმაციის ჩანაწერები საქართველოში არ ინახება, დაუშვებელია აუთსორსინგი იმ იურისდიქციებში, სადაც ეროვნულ ბანკს შეიძლება არ გააჩნდეს სრული და შეუფერხებელი წვდომა ბიუროს ინფორმაციაზე, ინფორმაციის მიმოქცევასთან დაკავშირებით იურიდიული ან/და ადმინისტრაციული შეზღუდვების გამო.
9. ბიურო ვალდებულია, ჩაატაროს რისკების ადეკვატური და კომპეტენტური  შეფასება აუთსორსინგულ ურთიერთობასთან დაკავშირებით, რაც, თავის მხრივ, მოიცავს აუთსორსინგული კომპანიის  შესახებ ბიუროსთვის ყველა ხელმისაწვდომი ინფორმაციის სრულყოფილ ანალიზს, რომელიც გულისხმობს არანაკლებ ბოლო (ყველაზე ახალი) დამოუკიდებელი ფინანსური ან/და ტექნოლოგიური აუდიტის დასკვნის შეფასებას, ასეთის არსებობის შემთხვევაში. იმ შემთხვევაში, თუ აუთსორსინგული მომსახურება ხორციელდება ისეთ კომპანიასთან, რომელიც მდებარეობს საქართველოს ფარგლებს გარეთ, ბიურო ვალდებულია აუთსორსინგული კომპანიის აუდიტის შესაბამისი დასკვნა ან მისი სათანადო წესით დამოწმებული ასლი იქონიოს და შეინახოს საქართველოს ტერიტორიაზე. საჭიროების შემთხვევაში ან/და ეროვნული ბანკის მოთხოვნით, ბიურო ვალდებულია, რისკების შეფასება, ისევე როგორც კომპანიის აუდიტის დასკვნა დაუყოვნებლივ წარუდგინოს ეროვნულ ბანკს. რისკების შეფასება, ასევე, უნდა მოიცავდეს ბიუროს საოპერაციო რისკების მართვის ჩარჩოსთან შესაბამისობის შეფასებას, მათ შორის, საოპერაციო მდგრადობაზე ზეგავლენის თვალსაზრისით.
10. ბიურომ უნდა უზრუნველყოს აუთსორსინგული პროცესების რეგულარული და რისკზე დაფუძნებული მონიტორინგი. მონიტორინგის პერიოდულობა განისაზღვრება ბიუროს შიდა პროცედურებით, აუთსორსინგული მომსახურების კრიტიკულობის გათვალისწინებით.
11. ბიუროს ბიზნესუწყვეტობის გეგმა  უნდა ითვალისწინებდეს ბიუროს აუთსორსინგულ ოპერაციებს, რაც გულისხმობს ბიუროს კრიტიკულ ინფორმაციაზე დროულ წვდომასა და მომსახურების განახლებას მოულოდნელი ეროვნული ან გეოგრაფიული შეზღუდვების ან შეფერხებების პირობებში, რომელიც ზეგავლენას ახდენს კომპანიის მიერ აუთსორსინგული მომსახურების ადეკვატურად მიწოდებაზე. 
[bookmark: _GoBack]12. თუ ამ წესით გათვალისწინებული მოთხოვნები არ სრულდება მესამე მხარის (კომპანიის) მიერ, რომელიც ბიუროს აწვდის აუთსორსინგულ მომსახურებას, ბიუროს ეკისრება პასუხისმგებლობა ამ წესის მოთხოვნების შეუსრულებლობაზე „საქართველოს ეროვნული ბანკის შესახებ“ საქართველოს ორგანული კანონის 521 მუხლის შესაბამისად.

მუხლი 18. გარდამავალი დებულება
ბიურომ ამ წესის მე-15 მუხლის მე-2 პუნქტის მოთხოვნის დაცვა უზრუნველყოს საქართველოს ეროვნული ბანკის პრეზიდენტის ბრძანებით დამტკიცებული „კომერციული ბანკის, მიკრობანკისა და საკრედიტო საინფორმაციო ბიუროს კიბერუსაფრთხოების მართვის წესის“ 28-ე მუხლის შესაბამისად.
